Diari Oficial de la Generalitat Valenciana


Sumari del DOGV 6266, del 13-05-2010 (2010/5426)

ACORD de 7 de maig de 2010, del Consell, pel qual s'aprova la declaració d'interés comunitari per a l'actuació integral turística, esportiva i hotelera denominada El Plantío/Green Valley Golf Resort, sol·licitada per la mercantil Royal Class Resorts SL, al terme municipal d'Alacant.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6266

Data del DOGV
:   13-05-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/5426


Data del document
:   07-05-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Anàlisi jurídica

 Descriptors 

:   * Alacant
    * pla d'urbanisme

ACORD de 7 de maig de 2010, del Consell, pel qual s'aprova la declaració d'interés comunitari per a l'actuació integral turística, esportiva i hotelera denominada El Plantío/Green Valley Golf Resort, sol·licitada per la mercantil Royal Class Resorts SL, al terme municipal d'Alacant. [2010/5426]  
El Consell, en la reunió del dia 7 de maig de 2010, va adoptar l'acord següent:  
Vist l'expedient promogut per la mercantil Royal Class Resorts, SL (anteriorment Finca lo Cirer, SL), de sol·licitud de declaració d'interés comunitari (DIC) per a l'actuació integral turística esportiva i hotelera denominada El Plantío/Green Valley Golf Resort, a sòl no urbanitzable, a la partida del Bacarot, punt quilomètric 3, carretera del camí Vell d'Alacant-Elx, polígon 36, parcel·les 71 a 104, al terme municipal d'Alacant, i de conformitat amb els següents  
Antecedents de fet  
Primer  
Amb data 19 de desembre de 2001 va tenir entrada en el registre del llavors Servei Territorial d'Urbanisme i Ordenació Territorial d'Alacant la sol·licitud esmentada relativa a la declaració d'interés comunitari per a l'activitat actuació integral turística esportiva i hotelera Green Valley Golf Resort, ubicada a l'emplaçament anteriorment referenciat.  
Segon  
Segons la documentació integrant del projecte tècnic aportat pel promotor, l'expedient pretén la consecució de dos objectius:  
1. El primer dels objectius, referit a la sol·licitud de declaració d'interés comunitari per a l'actuació integral turística esportiva i hotelera Green Valley Golf Resort, és el desenvolupament d'una activitat terciària considerada d'especial importància segons el que preceptua l'article 20 de la Llei 4/1992, de 5 de juny, de la Generalitat, sobre sòl no urbanitzable. Aquesta activitat consisteix en el desenvolupament d'una unitat d'actuació integral turística esportiva i terciària a les parcel·les 71, 72, 73, 74, 75, 76, 77, 78, 79, 80, 81, 82 (inclou les 83, 84 i 85), 86, 87, 88, 89, 90, 91, 92, 93, 94, 95, 98, 99, 100, 101, 102 (part), 103, 104 i 9001 del polígon 36 d'Alacant. Es plantegen com a usos globals l'esportiu i hoteler, i s'hi consideren prohibits els usos residencials.  
En resum, es tracta d'una actuació integral destinada a ús terciari que, segons l'últim projecte tècnic refós aportat, està composta de quatre zones:  
1. Camp de golf 27 clots championship  
2. Dos camps de futbol  
3. Circuit de fúting - senderisme  
4. Hotel /apartaments turístics  
El PGOU d'Alacant classifica el territori objecte d'anàlisi com a sòl no urbanitzable, amb una superfície total de 1.353.432 m², i ja hi ha executada, sobre una superfície de 614.000 m², una actuació integral turística esportiva i terciària com a Complex Resort Golf denominada El Plantío, amb camp de joc de 18 clots par 72, camp de pitch-and-putt de 9 clots par 3, camp de pràctiques, club social i instal·lacions complementàries, que disposa de 204 apartaments turístics, i de la qual l'actuació que ara ens ocupa en constitueix una ampliació.   
Així, doncs, com a complement i desenvolupament de l'actuació preexistent, executada mitjançant declaració d'interés comunitari, aprovada per acord del Consell de data 31 de maig de 1993, basant-se en el que preveu l'article 20 de la Llei 4/1992, i sobre sòl limítrof amb idèntica classificació i qualificació, s'estableix el desenvolupament com a unitat d'actuació integral d'altres 739.432 m² per a executar les instal·lacions i construccions turístiques esportives i terciàries previstes en aquest projecte, complement de les que ja funcionen i sobre les quals es basa. Aquests 739.432 m² es troben classificats com a sòl no urbanitzable, sent comuna una superfície de 262.923 m² i d'especial protecció rambles 476.509 m², havent eliminat de l'actuació, respecte del que preveu l'acord d'admissió a tràmit, els sòls d'especial protecció fites i d'infraestructures, que queden expressament exclosos.  
Les característiques de les instal·lacions que es proposen, a la vista de la documentació que aporta el mateix sol·licitant, queden de la manera següent:  
- Superfície de la parcel·la: 739.432,00 m² sòl  
- Superfície de la parcel·la qualificada com a SNU/RU: 262.923,00 m² sòl   
- Superfície de la parcel·la qualificada com a SNU/R: 476.509,00 m² sòl  
- Superfície ocupada per edificacions: no especifica  
- Percentatge d'ocupació edificació: no especifica  
- Aprofitament: 39.438 m² sostre  
- Coeficient d'edificabilitat:   
- Altura màxima edificacions: no especifica  
- Nombre de plantes: no especifica  
- Superfície ocupada per l'activitat: 739.432,00 m²  
- Percentatge de parcel·la ocupat per l'activitat: 100%  
- Separació mínima a límits: no especifica  
D'aquesta manera, de la total superfície de l'actuació integral, només 262.923 m² corresponen a sòl no urbanitzable comú (rústic), per la qual cosa les edificacions previstes únicament poden materialitzar-se sobre aquest sòl, en ser l'únic susceptible d'aprofitament privat. El camp de golf s'estendrà, no obstant això, tant sobre sòl no urbanitzable d'especial protecció de rambles, no alterant les condicions de drenatge de la zona, servint fins i tot com a potenciador d'aquestes (havent-se demostrat el benefici que per a les condicions naturals del sòl té l'execució del camp de golf), com sobre sòl no urbanitzable comú (rústic).  
S'ha exclòs el sòl qualificat com d'especial protecció d'infraestructures, en haver sigut expropiat pel Ministeri de Foment per a l'execució de l'A-79, que es troba finalitzada i en funcionament. També ha sigut objecte d'exclusió el sòl d'especial protecció fites.  
L'ordenació proposa altres vials que únicament donaran servei als usuaris de les instal·lacions del complex de golf turístic esportiu i terciari (hotel-apartaments turístics), entre els quals es troba el vial principal d'accés als allotjaments turístics vinculats a l'hotel, que facilitarà l'accés a aquesta àrea. Aquest vial es configurarà en el projecte d'obres com a via local de distribució del trànsit rodat dins de la unitat d'actuació integral i d'accés a les edificacions des de la xarxa viària principal.  
En l'actuació hi ha quatre masos. Un ja ha sigut afectat per la infraestructura viària realitzada pel Ministeri de Foment, un altre està en ruïnes i els altres dos en estat total d'abandó.  
2. El segon dels objectius pretesos amb l'expedient que ens ocupa està referit a l'actuació turisticoesportiva ja existent, El Plantío, que com s'ha dit va ser declarada d'interés comunitari per raó d'Acord del Consell de 31 de maig de 1993. En relació amb aquesta actuació, únicament i exclusivament es pretén introduir una modificació consistent a augmentar el sostre edificable que en el seu dia li va ser concedit, fins a arribar als 22.500 m² que permet el Pla general d'Alacant, atenent la superfície de què disposa i la resta de paràmetres urbanístics que resultarien d'aplicació.  
Tercer  
El projecte presentat preveu els serveis propis per al desenvolupament de l'actuació següents:   
- Accés rodat: es realitzarà per la via-parc Alacant-Elx, ara totalment executada com a CV-86 i el traçat de la qual discorre per l'antic camí Vell Alacant-Elx i al qual té façana l'actuació amb entrada pròpia mitjançant un vial de servei, totalment executat, que connecta amb aquella.   
- Abastiment d'aigua potable: es realitzarà des de la xarxa municipal, abastint tant l'hotel i els apartaments turístics com les instal·lacions esportivorecreatives adjacents al camp de golf i complementàries d'aquest. Hi ha informe de l'empresa encarregada de l'abastiment del municipi d'Alacant en el qual s'informa que es disposa de 500-600 m³/dia, per a les instal·lacions d'un hotel de 600 habitacions i serveis, sempre que el peticionari efectue pel seu compte les obres necessàries en les infraestructures de la xarxa municipal.  
- Abastiment d'aigua per a reg de zones esportives i jardins: es preveu la concessió d'aigües superficials de l'EDAR Racó de León, al terme municipal d'Alacant, amb destinació a ús recreatiu. El volum que es preveu és de 400.878 m³/any, que és concorde amb les necessitats reals de la demanda sol·licitada.  
- Evacuació d'aigües pluvials: es projecta una canalització amb traçat adequat per a la recollida i el transport dels escolaments superficials que discórreguen per vials i zones comunes de l'actuació.  
- Evacuació d'aigües residuals procedents de l'activitat: es realitzarà fins a l'EDAR Racó de León, connectant a la xarxa municipal al punt autoritzat i proposant, com a sistema alternatiu i després de l'obtenció de les corresponents autoritzacions, l'evacuació de les aigües residuals a una estació depuradora pròpia amb un sistema de tractament terciari que permet obtenir aigua lliure de contaminació residual i microorganismes, per a ser utilitzada en el reg del camp de golf. D'altra banda, la promotora es compromet a la construcció de grans llacs que pal·liaran els abocaments al mar que ara com ara té la depuradora. S'han de tenir en consideració les previsions de retirades de fangs dels llacs.  
- Subministrament d'energia elèctrica: s'executarà una xarxa subterrània de mitjana tensió de 20 kV amb la qual alimentar i anellar els 4 centres de transformació previstos.   
- Recollida de residus sòlids: s'ha d'efectuar mitjançant l'empresa concessionària de l'Ajuntament d'Alacant, la qual presta ja el servei a les actuals instal·lacions, i el projecte d'execució d'obres ha de definir el punt concret per a la recollida dels residus per l'empresa concessionària.  
- Impacte ambiental: es presenta l'estudi d'impacte a l'efecte de l'obtenció de la corresponent declaració d'impacte ambiental per a l'actuació Green Valley Golf Resort.  
Quart  
Durant la tramitació de l'expedient s'han emés els informes sectorials següents:  
1) En l'expedient consta l'informe emés per la Comissió Municipal de Govern de l'Ajuntament d'Alacant en sessió celebrada el 23 d'octubre de 2002, del tenor literal següent:  
«1. Actuació  
Consisteix en la construcció i explotació d'un complex esportiu, turístic i hoteler deslligat de qualsevol promoció immobiliària annexa, que comprén una superfície total de 915.003 m² i compost per:  
Un camp de golf de 27 clots de 581.852 m².  
Un camp de pràctiques de 30.000 m².  
Dos camps de futbol de 18.000 m².  
Un circuit de fúting i senderisme de 15.000 m².  
Hotel de cinc estrelles amb 600 habitacions i sales complementàries en parcel·la de 60.000 m².  
Nau per a manteniment d'instal·lacions esportives de 1.200 m².  
Caseta de bomber de 80 m².  
Vials de 15.000 m².  
La construcció planteja una edificabilitat total de 51.280 m² sostre.  
2. Ubicació  
Els terrenys afectats per l'actuació se situen a la zona sud d'Alacant, a la partida del Bacarot, entre la serra de Colmenars i l'antic camí Vell Alacant-Elx, al km 3 i són limítrofs amb el camp de golf El Plantío. Finques cadastrals 71 a 104 del polígon 36, afectant un total de quatre masos.  
3. Sòl: classificació i qualificació urbanística  
La superfície total afectada, 915.003 m², s'ubica en sòl no urbanitzable, i corresponen 476.509 m² a rambla; 262. 923 m² a rústic comú, 140.634 m² a fites i 34.937 m² a infraestructures.  
Del total, l'actuació ocupa 739.432 m² que corresponen a rambla i rústic comú, i es mantenen lliures 175.571 m², que corresponen a fita i infraestructura, aquesta última com a reserva d'ampliació del camí Vell d'Elx.  
4. Possibilitat d'ubicació a sòl urbà o urbanitzable  
No hi ha a sòls urbans del PGMO vigent ni als urbanitzables desenvolupats cap previsió per a donar cabuda a una actuació com la proposada, atesa extensió superficial d'aquesta, l'ús concret i l'escassa edificabilitat unitària que comporta l'execució en relació amb la superfície total.  
5. Idoneïtat de l'emplaçament  
Es justifica l'emplaçament proposat en la continuïtat física del camp de golf existent EI Plantío, que ja va ser objecte d'una anterior declaració d'interés comunitari.  
El complex té bàsicament una projecció turística en lligar-los ambdós amb la construcció de dos hotels i ocupar una extensa àrea de gran accessibilitat i projecció, atesa la proximitat de l'aeroport i de l'autopista, la seua situació pròxima a actuacions públiques emblemàtiques (OAMI i Ciutat de la Llum) i molt pròxima a les dues ciutats més importants de la província (Alacant i Elx).  
Impacte de l'edificabilitat. L'edificabilitat proposada supera en 11.842 m²/ sostre la màxima permesa en les normes urbanístiques del PGMO per a aquest ús i classe de sòl, per la qual cosa la concentració de tota pràcticament en un sol edifici -l'hotel, 48.800 m²- podria resultar d'una envergadura i grandària amb un impacte visual negatiu.  
6. Serveis generals  
a) Aigua per a reg. Provindrà de la depuradora municipal del Racó de León, per delegació de cabals a la cooperativa Agricoop; s'hi aporta certificat de subministrament a la finca de lo Cirer d'aquesta última. Ha de garantir-se un afluent amb estàndards de qualitat que, com a mínim, han de ser els recomanats per l'Organització Mundial de la Salut en els informes tècnics emesos al respecte.  
Amb aquest fi cal que la societat explotadora del camp de golf elabore un pla de seguiment analític de l'aigua utilitzada per a reg i de l'aigua continguda als llacs que, permeten el compliment dels estàndard de qualitat exigits.  
b) Aigua potable. S'aporta un certificat d'Aigües Municipalitzades d'Alacant sobre la possibilitat de subministrament d'un cabal de 500/600 m³/dia abans de l'execució de les obres d'infraestructura necessàries.  
c) Accés rodat. L'accés rodat queda garantit pel camí d'Elx fronterer a la finca en qüestió. A càrrec de l'actuació correrà el cost de la totalitat dels serveis requerits per a l'establiment i funcionament del complex.  
7. Altres qüestions  
a) Edificabilitat. En l'apartat 4.6 del Pla director -p. 19- s'estableix que l'edificabilitat sol·licitada, 50.000 m², està per sota del volum permés pel PGOU d'Alacant.  
Excloent els sòls protegits, l'edificabilitat màxima resultant de l'aplicació de l'article 47 de les normes urbanístiques del PGMO és de 39.438 m² sostre.  
b) Impacte de l'edificabilitat. L'edificabilitat proposada per l'actuació (51.280) supera en 11.842 m² sostre la màxima permesa en les normes urbanístiques del pla per a aquest ús i classe de sòl, per la qual cosa la concentració de pràcticament tota l'edificabilitat (l'hotel, 48.800) en un sol edifici pot resultar d'una envergadura i grandària considerable amb un impacte visual negatiu i contraproduent amb el camp de golf.  
c) Camí ramader. Sobre els terrenys afectats per l'actuació discorre el camí ramader denominat assegador Real del Portitxol que ha de respectar-se, com també els llits naturals per a evitar danys en casos de pluges torrencials.  
8. Deures, obligacions i cessions  
A l'empara de l'article 20.1c) de la LSN i 22 de la LRAU i l'annex al Reglament de planejament, el percentatge de cessió sobre l'àrea d'actuació es concreta en el 22,5% (205.875 m²), dels quals correspon el 10% (91.500 m²) a zona verda i el 12,5% (114.375 m²) a sòl dotacional viari.  
Atesa la naturalesa dels usos i l'escassa utilitat social que suposaria la materialització d'aquestes cessions a la zona d'actuació, s'hauria d'utilitzar la condició substitutòria establida en la llei sobre:  
Cessió d'altres terrenys equivalents fora de l'àmbit de la mateixa actuació o el pagament del cost d'execució d'infraestructures públiques addicionals.  
La quantificació econòmica del deure de cessió es detalla en l'informe del Departament Tècnic de Gestió Urbanística, que conclou establint una valoració de 1.951.938,82 euros, però l'edificabilitat màxima establida en el PGMO, i corregida en funció de l'edificabilitat realment proposada, resulta:  
Valor sòl dotacional = 916.710,82 euros  
Valor 10% edificabilitat = 5.128 m² sostre per 150 = 769.200 euros  
Cost d'urbanització de la zona verda = 443.658,00 euros  
Total compensacions: 2.129.568,82 euros.  
L'òrgan competent per a resoldre, de conformitat amb el que estableix l'article 21.1.q) i 3 de la LRBRL i article 21.2, a) de l'Ordenança del procediment per a atorgar llicències urbanístiques és l'alcalde i, per la seua delegació de 6 de juliol de 1999, la Comissió Municipal de Govern.  
Per quant antecedeix, i de conformitat amb el que disposa l'article 16.2 de la Llei de la Generalitat 4/1992, de 5 de juny sobre sòl no urbanitzable, la Comissió Municipal de Govern, per unanimitat, adopta els acords següents:  
Primer. Informar favorablement, amb les precisions assenyalades, la sol·licitud de declaració d'interés comunitari per a la unitat d'actuació integral turística, esportiva i hotelera, a la partida del Bacarot, promoguda per Finca lo Cirer, SL.  
Segon. Comunicar aquesta resolució i traslladar una còpia de l'expedient a la Conselleria d'Obres Públiques, Urbanisme i Transports, a l'efecte oportú.»  
2) Consta també en l'expedient un informe emés amb data 15 de juny de 2006 pel cap del Servei de Planejament i Gestió de l'Ajuntament d'Alacant, del qual ha de destacar-se el següent:  
a) Sobre els usos compatibles en el sòl no urbanitzable de protecció de rambles i protecció de fites de conformitat amb el planejament urbanístic  
L'Ajuntament d'Alacant va manifestar la seua conformitat a l'actuació proposada respecte al planejament urbanístic en emetre informe favorable basant-se en els informes municipals referits.  
De la lectura dels referits informes, els continguts més significatius dels quals s'han posat de manifest en el punt anterior, es dedueix:  
- L'actuació pretesa es planteja sobre una superfície de 915.003 m², dels quals 739.432 m² es desenvolupen en sòl qualificat com a sòl no urbanitzable comú rústic (262.923 m²) i de protecció de rambles (476.509 m²) i la resta, 175.571 m² en sòl no urbanitzable de protecció de fites (140.634 m²) i de protecció d'infraestructures (34.937 m²).  
- El camp de golf i les altres instal·lacions esportives previstes en el projecte (camps de pràctica, futbol, senderisme, fúting, etc.) s'ubiquen inequívocament en els 739.432 m², és a dir, tant sobre el sòl comú com de rambles, prenent aquesta superfície com a base de càlcul per al valor econòmic a què ha de fer front l'adjudicatari per al compliment dels seus deures i obligacions.  
- Les edificacions (parcel·la hotelera, nau de manteniment, etc.) només podrien ubicar-se al sòl qualificat com a comú rústic, ja que a la resta de sòls protegits (rambles, fites i infraestructures) estan prohibides totes les edificacions. Per això es redueix l'edificabilitat sol·licitada de 51.280 m² sostre a 39.438 m² sostre, resultants d'aplicar els paràmetres d'edificabilitat del Pla general a la superfície de sòl comú rústic, i es pren aquest sostre màxim edificable com a base per al càlcul de l'estimació econòmica corresponent al 10% de l'aprofitament.  
b) Sobre la possibilitat d'ubicació d'un camp de golf en sòl no urbanitzable de rambles  
El Pla general municipal d'ordenació d'Alacant es va aprovar definitivament el 27 de març de 1987, per tant amb anterioritat a les lleis valencianes del sòl no urbanitzable i reguladora de l'activitat urbanística. Aquest pla va ser molt curós en la qualificació del sòl no urbanitzable, en funció de les característiques naturals del terreny. Així, qualifica com a sòl no urbanitzable comú aquell que no es considera susceptible d'especial protecció per no tenir elements naturals de rellevància significativa; les rambles són espais que per la seua localització, estructura i condicions topogràfiques drenen les aigües de pluja que cauen a la conca vessant i que, en condicions climatològiques excepcionals, àmplia el seu llit ordinari formant extensos llits inundables; les fites són àrees naturals d'alt valor paisatgístic i ecològic, definidors de la identitat geogràfica del municipi; i les àrees de protecció d'infraestructures tenen la finalitat de preservar d'edificacions i instal·lacions determinats sòls en què es preveu el traçat d'elements d'infraestructura.  
En funció del significat i dels objectius perseguits amb cada qualificació del sòl s'estableix la permissibilitat d'usos: Així, en un sòl comú rústic, a més de les activitats que són pròpies del sòl no urbanitzable (agropecuàries) s'autoritzen aquelles altres que per les seues especials característiques requereixen la implantació al medi rural; a les zones de rambles es prohibeix erigir tota edificació, obra o instal·lació, excepte les de canalització o xicotets magatzems per a eines (menors de 20 m²), a fi de no alterar les condicions naturals de drenatge; a les fites no es permet cap edificació, ni tan sols el moviment de terres que desfigure el perfil del terreny (majors d'1,00 m) ni tala d'arbratge; i a les infraestructures tampoc no es permet erigir cap edificació o cap instal·lació.  
Basant-se en el que s'ha exposat, es considera que la instal·lació d'un camp de golf a sòl no urbanitzable qualificat de protecció de rambles és un ús compatible amb la finalitat perseguida en aquest tipus de sòl, on el que no s'hi pot fer és cap edificació ni instal·lació que alteren les condicions naturals de drenatge de les aigües de pluja.  
Com a complement del que s'ha exposat convindria recordar que la declaració d'interés comunitari sol·licitada està situada a terrenys limítrofs amb el camp de golf existent d'El Plantío, que és una instal·lació emplaçada en un sòl amb la mateixa qualificació que el de l'actuació ara pretesa, és a dir, sòl no urbanitzable comú i de protecció de rambles, que va obtenir la declaració d'interés comunitari pel mateix procediment que el que ara es promou.  
c) Sobre la possibilitat d'admissió a tràmit de la declaració d'interés comunitari pel procediment extraordinari de l'article 20 de la Llei 4/1992, del sòl no urbanitzable  
La instrucció del procediment per a l'admissió a tràmit, amb un informe previ municipal, de les actuacions integrals que es realitzen basant-se en les condicions exigides en l'art 20.1 de la Llei 4/1992 correspon a la conselleria competent en matèria d'ordenació i territori, segons el que estableix el punt 2 de l'article esmentat.  
L'informe municipal de l'arquitecte en cap del Departament Tècnic de Planejament a què ens hem referit en l'apartat 1, antecedents, informa respecte de les condicions establides en el punt 1 de l'article 20, els raonaments del qual són recollits en l'informe favorable de la Comissió Municipal de Govern celebrada el 23 d'octubre de 2002.  
En aquestes circumstàncies es considera que no pot afegir-se res més al que ja s'ha manifestat amb anterioritat en els informes i acords municipals.  
3) Consta, així mateix, en l'expedient que amb data 10 de novembre de 2009, se sol·licita a l'Ajuntament d'Alacant l'emissió d'un nou informe que es pronuncie concretament sobre dues qüestions, que serien: les conseqüències que l'actuació proposada pot tenir sobre un camí de titularitat municipal que apareix inclòs en l'àmbit del projecte i que, segons resulta de la informació cadastral, apareix amb la referència 00863O739342219998VH, i d'altra banda, se'ls sol·licita que emeten un nou informe sobre el compliment dels deures, cessions i obligacions que corresponen a l'actuació, de conformitat amb el sostre edificable que realment es pot materialitzar segons la normativa d'aplicació. Fins a la data actual aquest informe no ha sigut remés.  
4) Declaració d'impacte ambiental (DIA) emesa amb data 23 d'abril de 2009 per la directora general del Medi Natural en què s'estima acceptable, a l'efecte ambiental, i sense perjudici de l'obtenció prèvia de les autoritzacions sectorials que siguen d'aplicació, la declaració d'interés comunitari per a l'actuació integral turística, esportiva i hotelera a Alacant, sempre que aquest s'adeqüe al que estableix la documentació presentada i supeditat al compliment dels condicionants següents:  
4.1. Prèviament a l'aprovació definitiva del projecte, l'òrgan substantiu ha de verificar l'emissió de l'informe redactat per la Conselleria de Cultura, Educació i Ciència, conforme a l'article 11 de la Llei 4/1998, d'11 de juny, del patrimoni cultural valencià, modificada per la Llei 5/2007, de 9 de febrer, sobre la conformitat del projecte amb la normativa de protecció del patrimoni cultural.  
4.2. Se supedita l'aprovació definitiva al fet que es reflectisquen en les fitxes de planejament i gestió del projecte els condicionants següents:  
1r. D'acord amb l'informe de l'Àrea de Planificació del Territori i el Litoral de la Direcció General d'Ordenació del Territori de la Conselleria de Medi Ambient, Aigua, Urbanisme i Habitatge, de 19 de desembre de 2008, s'ha d'obtenir l'oportú informe favorable de la Confederació que complete l'estudi d'inundabilitat amb l'aportació dels elements (estudi d'inundacions històriques, cartografia de riscos, etc.) que el facen homologable amb els estudis previstos en l'article 17, a fi que es tramite l'oportuna modificació de la cartografia del PATRICOVA a partir de l'aprovació de l'estudi així completat, en els termes que preveu l'article 18.  
"L'elaboració d'informes del Servei d'Ordenació Territorial sobre estudis d'inundabilitat es produeix, per tant, en l'estret marc de l'article 18 del PATRICOVA, donant pas a l'aprovació d'aquells, amb un informe previ de l'organisme de conca corresponent, el qual es considera preceptiu i determinant en la resolució que s'adopte."  
D'acord amb l'informe de l'Àrea de Planificació del Territori i el Litoral de la Direcció General d'Ordenació del Territori de la Conselleria de Medi Ambient, Aigua, Urbanisme i Habitatge, de 19 de desembre de 2008, la zona que s'ha d'edificar que correspon al complex turístic ha de situar-se fora de l'àrea d'inundació corresponent al període de retorn de 500 anys, o el que és el mateix, fora, amb tota seguretat, de cap dels riscos previstos en el PATRICOVA.  
En conseqüència ha d'obtenir-se informe de la Confederació Hidrogràfica del Xúquer que complete l'estudi d'inundabilitat o la possible afecció al domini públic hidràulic.  
2n. D'acord amb l'informe del cap de l'Oficina de Planificació Hidrològica de la Confederació Hidrogràfica del Xúquer, de data 24 d'abril de 2007, la concessió d'aprofitament d'aigües residuals depurades queda supeditada a l'autorització prèvia d'abocament de les aigües que es pretén utilitzar-hi.  
Per tant, ha de realitzar un pla d'emergència que assegure la impossibilitat de subministrar aigua residual sense tractar o inadequadament tractada a la zona d'utilització.  
3r. Ha d'obtenir-se el certificat favorable de l'EPSAR sobre la capacitat de l'EDAR Racó de León per a assumir els cabals que generarà l'actuació projectada.  
4t. Ha d'obtenir el certificat favorable de l'empresa encarregada de la recollida i gestió dels residus sòlids urbans del municipi d'Alacant per a gestionar els residus que es generaran en l'actuació projectada.  
5é. Han de respectar-se les zones de protecció i domini públic per afecció de la carretera N-338.  
6é. En el cas que les construccions afecten els serveis i infraestructures de reg, és necessària la reposició d'aquests. S'ha de garantir la continuïtat de totes les canalitzacions i canonades que travessen el sector i tinguen una funcionalitat més enllà dels límits d'aquest. Qualsevol desviació o alteració ha de tenir l'autorització de la comunitat de regants propietària o, en tot cas, de la Confederació Hidrogràfica del Xúquer, la qual ha de determinar la forma en què s'han de dur a terme les actuacions proposades.  
7é. Per a l'adequació de la zona verda s'ha d'utilitzar terra adequada, en cap cas residus, i espècies vegetals autòctones que no requerisquen gran quantitat d'aigua per a subsistir. Aquestes espècies han d'emprar-se igualment en la restauració dels possibles talussos naturals que s'executen amb motiu de la urbanització.  
8é. En el cas que els cultius limítrofs es vegen afectats durant les obres d'edificació, s'han de realitzar els treballs de restitució de la situació original d'aquests.  
9é. Es recomana emprar, a les zones verdes, plantes ornamentals mediterrànies amb poca demanda hídrica, i evitar l'ús de plantes amb grans consums.  
10é. Són nuls de ple dret les resolucions o els acords d'autorització o aprovació de qualsevol projecte, pla o programa que s'adopten sense observar, total o absolutament, els procediments d'avaluació ambiental que regula la llei.  
Amb data 12 de maig de 2009, el Servei de Coordinació Territorial de la Direcció General d'Urbanisme remet al promotor una còpia de la DIA esmentada perquè, en la seua qualitat d'interessat, en el termini de 15 dies, presente els documents i justificants que estime oportú, a fi de complir els condicionants exposats en el punt segon d'aquesta declaració.  
El 27 de maig de 2009 té entrada en el Registre General de la Conselleria de Medi Ambient, Aigua, Urbanisme i Habitatge un escrit del promotor, que en compliment del requeriment esmentat, analitza i contesta els condicionants imposats en la DIA.  
5) Informe favorable emés per la directora general de Patrimoni Cultural Valencià amb data 30 de setembre de 2008, assenyalant que des de la consideració del patrimoni etnològic s'han detectat els béns següents:  
a) Alguns aljubs  
b) Dos refugis agrícoles  
c) Séquies de reg  
d) Dos masos  
S'han documentat aquests elements davant la seua afecció directa. Amb tot, es podria estudiar la possibilitat de mantenir alguna de les cases de maçoneria, restaurant-la i posant-la en valor, com a testimoni del paisatge anterior, que podria ser usada per als serveis o altres fins d'aquesta actuació turisticoesportiva.  
En l'estudi aportat s'estableix que s'han de conservar determinades estructures abancalades, amb tot, se troben a faltar propostes de manteniment d'algun dels elements esmentats anteriorment.  
6) Informe favorable emés per l'Agència Valenciana del Turisme amb data 10 de març de 2008, que destaca el següent:  
- Atenent als referits antecedents, i en consideració a la documentació que consta en aquest Servei d'Ordenació, l'allotjament turístic projectat previsiblement serà conforme amb el Decret 30/1993, de 8 de març, del Consell, pel qual s'aprova el Reglament d'apartaments turístics, vil·les, xalets, bungalous i semblants de la Comunitat Valenciana, sempre que la destinació efectiva siga el trànsit turístic i no el mer ús residencial, condició aquesta a què entenem hauria de subjectar-se la declaració d'interés comunitari, en els termes de l'article 38.2 de la LSNU.   
- Des d'una perspectiva d'oportunitat turística, el Pla d'espais turístics de la Comunitat Valenciana, dins de la creació d'oferta especialitzada, identifica el golf com un dels productes turístics susceptible de desenvolupament, ja que contribueix a la promoció temàtica i diferenciada que requereix la nostra Comunitat i a desestacionalitzar la demanda.  
- Per tant, respecte de la conveniència i oportunitat de la implantació de camps de golf, la Conselleria de Turisme informa favorablement tot projecte viable, sense perjudici que complisca totes les exigències requerides per la normativa reguladora de l'ordenació territorial i la resta de sectorials que l'afecten, en especial, les relatives a possibles afeccions ambientals derivades de la gestió dels recursos hídrics necessaris per al seu manteniment, com també paisatgístiques que s'hi puguen produir.  
- Tot això dit siga sense perjudici d'ulteriors apreciacions que siguen competència d'altres conselleries, sobretot, quant a la idoneïtat de la situació del complex esportiu i d'allotjament i de l'oportunitat de la seua implantació, especialment en aquest cas, tenint en compte les repercussions ambientals i de consum hídric que puguen derivar-se'n.  
7) Consten en l'expedient sengles informes emesos per la Divisió de Carreteres de la Direcció General d'Obres Públiques de la Conselleria d'Infraestructures i Transport. El primer d'aquests, emés amb data 21 d'abril de 2004, assenyala una sèrie d'observacions que havien de ser esmenades, i el segon, emés amb data 15 d'octubre de 2004, de caràcter favorable en les condicions que el sol·licitant exposa en la seua proposta.  
8) Consten així mateix en l'expedient sengles informes emesos per la Unitat de Carreteres a Alacant de la Direcció General de Carreteres del Ministeri de Foment. El primer d'aquests, emés amb data 18 de març de 2004, de caràcter desfavorable mentre no s'aporte un estudi que justifique la compatibilitat de l'actuació amb el Projecte de via parc Elx-Alacant, garantint la seguretat viària en aquesta via parc. El segon, emés amb data 7 de febrer de 2005, de caràcter favorable, tot i que amb les prescripcions següents:  
- El promotor ha d'executar la totalitat de la glorieta proposada i les connexions d'aquesta, i assumir, per complet, tots els costos derivats d'aquesta.  
- Prèviament a l'execució de les obres ha d'aportar-se, per a la seua autorització, un projecte en què es justifique la compatibilitat tècnica de l'actuació amb les obres previstes per aquest Ministeri.  
- Igualment, prèviament a l'execució de les obres el promotor ha d'acreditar la disponibilitat dels terrenys afectats, com també la conformitat dels titulars de béns i drets afectats i dels usuaris del camí el traçat del qual es modifica.  
9) Informes emesos per Confederació Hidrogràfica del Xúquer  
1r. Informe emés amb data 24 d'abril de 2007, es refereix a la concessió d'aigües superficials de l'EDAR Racó de León, amb destinació a ús recreatiu. Sol·liciten regularitzar l'ús anterior de cítrics la superfície dels quals era de 49,91 ha, al nou ús de reg de 46,92 ha de camp de golf, que actualment és regat amb aigua reutilitzada procedent de l'EDAR Racó de León a través de la concessió de reutilització d'aigües depurades que té la Comunitat de Regants d'Alacant, amb l'empresa Emarasa, sent el volum actual emprat al voltant de 400.874m³/any.  
2n. Consta en l'expedient, que amb data 24 d'abril de 2009, l'Àrea d'Avaluació Ambiental sol·licita informe a la Confederació sobre les possibles afeccions a la rambla existent a la parcel·la.  
3r. Consta també en l'expedient informe emés per Confederació amb data 10 de juny de 2009 en el qual es refereix a l'estudi d'inundabilitat. En aquest informe es recull expressament que es refereix exclusivament a l'estudi d'inundabilitat i no al que recull l'article 25.4 del Text refós de la llei d'aigües pel que fa a la justificació de l'existència dels recursos hídrics disponibles, la possible afectació al domini públic hidràulic o la zona d'afecció d'aquest, o la no-incidència en el règim de corrents, ni al que recull l'article 19.2 de la Llei 4/2004, de 30 de juny, de la Generalitat, d'ordenació del territori i protecció del paisatge pel que fa a la justificació de l'existència dels recursos hídrics disponibles.  
4t. Hi consta informe de data 23 d'abril de 2010, de caràcter favorable, a l'efecte previst en l'article 25.4 del Text refós de la llei d'aigües "sense perjudici de les determinacions que, com a conseqüència d'estudis més detallats o nova documentació, es puguen establir en les autoritzacions que preceptivament s'han d'obtenir d'aquest organisme, si és el cas".  
10) Consta en l'expedient que Aigües d'Alacant com a concessionària per a l'abastiment del municipi d'Alacant, emet un informe el 5 de desembre de 2001, en el qual conclou que, per a les instal·lacions d'un hotel de 600 habitacions i serveis als terrenys del camp de golf El Plantío per a un cabal declarat de 500/600 m³/dia, es pot disposar del subministrament (no de reg) després de l'execució de les obres necessàries en les infraestructures de la xarxa municipal, que han de ser a compte del peticionari. Aquest compromís s'ha de mantenir per part d'Aigües Municipalitzades d'Alacant, EM, per espai de dotze mesos comptadors des de la data d'aquest escrit (5.12.2001).  
Consta, així mateix, en l'expedient, l'informe emés per Aigües Municipalitzades d'Alacant, Empresa Mixta (AMAEM) amb data 27 de novembre de 2009, en el qual es conclou:  
"a) AMAEM disposa d'uns aprofitaments de cabals, fins a un màxim de 70.831.035 m³/any, procedents de la seua concessió d'aigües subterrànies i d'altres aprofitaments externs, que li han sigut atorgats per la Confederació Hidrogràfica del Xúquer, per a ús d'abastiment a uns quants municipis, entre els quals es troba Alacant, suficients per a la construcció del complex turístic Hotel Golf.  
b) Així mateix ha de disposar dels cabals procedents de la dessaladora de la Marina Baixa-Alacant, establits en el Conveni subscrit entre la societat estatal Acuamed i AMAEM, referits en l'apartat 3.b) anterior."  
11) Consta així mateix en l'expedient informe emés per la Secció Forestal del Servei Territorial de Medi Ambient d'Alacant amb data 27 de desembre de 2007, en el qual s'informa que la delimitació de l'actuació urbanística corresponent al pla aportat per l'interessat on s'exclou d'aquesta el sòl classificat com a sòl no urbanitzable fites (SNU/F) i la còpia del qual s'adjunta a aquest informe, no es veu afectada pel camí ramader assegador Real del Portitxol que transcorre al sud d'aquesta amb 75,22 m d'amplària.  
12) Consta així mateix en l'expedient que en l'àmbit del procediment de declaració d'impacte ambiental l'Àrea de Planificació del Territori i el Litoral de la Direcció General d'Ordenació del Territori va emetre un informe, de data 19 de desembre de 2008, relatiu a l'estudi d'inundabilitat per l'afecció sobre el risc d'inundació, el qual diu:  
"...l'àmbit de l'actuació de la declaració d'interés comunitari proposada no es troba afectada per risc d'inundació d'acord amb la cartografia de riscos (1:50.000) del pla. No obstant això, la classificació de part de l'àmbit com a sòl no urbanitzable de protecció de rambla remet a l'existència d'un determinat nivell de risc d'inundació amb independència de la seua falta de consideració en la cartografia del pla. Així sembla haver-ho entés també el Pla general d'ordenació urbana del municipi d'Alacant (E 1:10607), actualment en fase d'elaboració, en el qual la major part de l'àmbit de l'actuació està classificat com a sòl no urbanitzable d'especial protecció per risc d'inundació.  
L'elaboració d'informes del Servei d'Ordenació Territorial sobre estudis d'inundabilitat es produeix, per tant, en l'estret marc de l'article 18 del PATRICOVA, donant pas a l'aprovació d'aquells, amb un informe previ de l'organisme de conca corresponent, el qual es considera preceptiu i determinant de la resolució que s'adopte." "Conclusions: no obstant això, de l'anàlisi d'aquest pot concloure's que, sempre que l'estudi responga als requeriments efectuats pel Servei d'Avaluació d'Impacte Ambiental i siguen així apreciats pel pertinent informe de la Confederació Hidrogràfica del Xúquer:  
1. La zona destinada al camp de golf no presentaria incompatibilitat amb els supòsits previstos en l'article 22 del PATRICOVA ja que es tracta d'una activitat esportiva a l'aire lliure.  
2. La zona que s'ha d'edificar corresponent al complex turístic, del qual no es disposa de pla d'implantació, per la qual cosa la seua posició en l'àmbit és incerta, sempre que se situe fora de l'àrea d'inundació corresponent al període de retorn de 500 anys, o el que és el mateix, fora amb tota seguretat, de cap dels riscos previstos en el PATRICOVA, no podrà presentar-se cap objecció a aquesta.  
Així, doncs, aquest servei entén que, amb les excepcions expressades, que l'ús proposat és essencialment implantable en l'àmbit proposat pel que fa a les consideracions derivades del risc d'inundació, una vegada s'atenguen les condicions dalt exposades. Això sense perjudici d'altres consideracions que puguen fer-se.  
S'estima procedent que, sense perjudici de l'eventual prossecució de l'expedient de declaració d'interés comunitari, una vegada es dispose de l'oportú informe favorable de la confederació descrit, es complete l'estudi d'inundabilitat amb l'aportació dels elements (estudi d'inundacions històriques, cartografia de riscos, etc.) que el facen homologable amb els estudis previstos en l'article 17, a fi que es tramite l'oportuna modificació de la cartografia del PATRICOVA a partir de l'aprovació de l'estudi així completat, en els termes que preveu l'article 18. Això a l'efecte de permetre la incorporació de la cartografia de risc ara detectada en la pròxima revisió del PATRICOVA."  
Cinqué  
Aquest expedient es va iniciar per raó de la sol·licitud formulada per Manuel Ferri Ruiz en representació de la mercantil Finca lo Cirer SL, per raó d'escriptura d'apoderament de data 15 de maig de 1996. Posteriorment, concretament al gener de 2010, es comunica a l'administració de la Generalitat el canvi de denominació social de la mercantil anteriorment citada, que per raó d'escriptura pública de canvi de denominació social atorgada el 30 d'abril de 2008 passa a denominar-se Royal Class Resorts SL. Finalment, amb data 5 de març de 2010, el Sr. Manuel Ferri Ruiz en nom i representació de Royal Class Resorts, SL, anteriorment Finca lo Cirer, SL, informa l'administració de la Generalitat, que Royal Class Resorts, SL ha cedit totes les obligacions i drets a la mercantil El Plantío Golf Resort, SL, empresa que assumeix i queda subrogada des d'aquesta data en totes les obligacions i drets que dimanen de l'expedient DIC 01/2022. Amb data 31 de març de 2010 el promotor de l'expedient aporta escriptura pública de data 8 d'abril de 2004, número de protocol 883, de constitució de la societat El Plantío Golf Resort SL.  
Fonaments de dret  
I. Aquest expedient ha de resoldre's a la llum del que estableixen els articles 8.2 i 20 de la Llei 4/1992, de 5 de juny, de la Generalitat, sobre sòl no urbanitzable, completat amb el Pla general d'ordenació urbana d'Alacant.  
En aquest sentit, la disposició transitòria tercera, paràgraf segon, de la Llei 10/2004, de 9 de desembre, de la Generalitat, estableix que els procediments ja iniciats en l'organisme competent sobre autoritzacions prèvies o declaració d'interés comunitari en sòl no urbanitzable a l'entrada en vigor d'aquesta llei, s'han de concloure d'acord amb el que disposa la legislació anterior, per la qual cosa en aquest cas és d'aplicació la normativa anteriorment esmentada.  
II. Respecte del procediment, l'article 20.2 de la Llei 4/1992 esmentada estableix que la instrucció del procediment correspon a la conselleria competent en matèria d'ordenació del territori i urbanisme, la qual pot, amb un informe previ municipal, no admetre a tràmit aquelles iniciatives l'impacte territorial o social de les quals siga inconvenient o inoportú. En tot cas, són preceptius els tràmits de :  
1. Informació pública, pel termini i amb la publicitat previstos en el procediment d'aprovació dels plans parcials i, simultàniament, convocatòria per a la presentació d'iniciatives alternatives a la desencadenant del procediment. Si, dins del termini de la informació pública, es presenta alguna altra iniciativa en competència, aquest termini es prorrogarà per quinze dies amb exposició al públic de la totalitat dels antecedents.  
2. Audiència preceptiva als municipis afectats.  
3. Declaracions d'impacte ambiental de les propostes presentades.  
De conformitat amb el que disposa aquest article, l'expedient va tenir informe favorable de la Comissió Informativa de la Comissió Territorial d'Urbanisme d'Alacant, en sessió celebrada el dia 9 de novembre de 2005. No obstant això, aquest informe favorable quedava condicionat al fet que amb caràcter previ al tràmit d'informació pública es compliren les consideracions del fonament de dret tercer de l'acord. En l'esmentat fonament es recull el tenor literal de l'article 8 de la Llei 4/1992 esmentada, segons el qual la declaració d'interés comunitari atribueix usos i aprofitaments únicament en el sòl no urbanitzable comú. Per tant, a les superfícies de l'actuació ubicades en sòl no urbanitzable de protecció especial no és procedent l'atribució d'usos i aprofitaments mitjançant la declaració d'interés comunitari regulada en l'article 8 de la Llei 4/1992.  
Posteriorment, la secretària autonòmica de Territori i Medi Ambient, amb data 18 de juliol de 2006, dicta una resolució d'admissió a tràmit de l'expedient en base, entre altres fonamentacions, a l'informe emés per l'Ajuntament d'Alacant amb data 15 de juny de 2006, del qual cap destacar els aspectes següents:  
- La instal·lació d'un camp de golf al sòl no urbanitzable qualificat de protecció de rambles és un ús compatible amb la finalitat perseguida en aquest tipus de sòl, on el que no és possible realitzar és qualsevol edificació ni instal·lació que altere les condicions naturals de drenatge de les aigües de pluja.  
- Com a complement del que s'ha exposat convindria recordar que la declaració d'interés comunitari sol·licitada està ubicada a terrenys limítrofs amb el camp de golf existent El Plantío, que és una instal·lació emplaçada en un sòl amb la mateixa qualificació que el de l'actuació ara pretesa, és a dir, sòl no urbanitzable comú i de protecció rambles, que va obtenir declaració d'interés comunitari pel mateix procediment que el que ara es promou.  
No obstant l'admissió a tràmit, es va supeditar el tràmit d'informació pública al fet que es redelimitara l'àmbit de l'actuació al sòl qualificat com a sòl no urbanitzable rústic, i sòl no urbanitzable de protecció rambles en què només pot ubicar-se el camp de golf, excloent qualsevol tipus d'edificació, aportant amb aquest fi el projecte refós de l'actuació.  
El 2 de juliol de 2007 la directora general d'Ordenació del Territori dicta una resolució donant per complides les condicions imposades en l'acord d'admissió a tràmit i ordenant, per tant, que s'efectue el tràmit d'informació pública. Tot això, basant-se en la documentació aportada pel promotor amb data 12 de juny de 2007.  
L'expedient es va sotmetre a informació pública mitjançant anuncis apareguts en el DOCV de 26 de juliol de 2007 i en el diari Información d'Alacant de la mateixa data.  
Posteriorment, concretament al novembre de 2009, es remet avís amb el contingut de l'edicte per a informació pública als qui constaven en el cadastre com a titulars de drets afectats per actuació proposada i que no s'havien personat durant la tramitació de l'expedient.  
Durant el període d'informació pública s'han presentat diversos escrits d'al·legacions que seran objecte d'estudi i anàlisi posteriorment. No s'ha presentat cap altra alternativa tècnica en competència a l'originària d'aquest expedient.  
D'altra banda, en data 26 de març de 2009 es dona audiència als municipis limítrofs, de conformitat amb el que preveu l'article 20 de la Llei 4/1992 esmentada, i hi consta escrit de l'Ajuntament del Campello, de data 7 d'abril de 2009, indicant que l'actuació està situada molt allunyada del seu terme municipal i que, per tant, no es consideren afectats. Consta, així mateix, escrit de l'Ajuntament de Mutxamel, de data 21 d'abril de 2009, en el qual comunica que, a fi de poder presentar al·legacions, seria d'interés conéixer més informació al respecte. En aquest sentit, en data 12 de juny de 2009, es remet escrit a l'Ajuntament, donant resposta a la sol·licitud plantejada. Finalment, en data 12 de juny de 2009 té entrada un escrit de l'Ajuntament d'Elx, traslladant d'un acord de la Junta de Govern Local de 15 de maig de 2009 assenyalant que en l'expedient s'aprecien algunes contradiccions amb la Llei 9/2006, de 5 de desembre, de la Generalitat, Reguladora de Camps de Golf a la Comunitat Valenciana, i que tampoc s'han trobat dades en l'expedient que justifiquen la suficiència de recursos hídrics per a aquesta actuació.  
III. L'actuació de la qual se sol·licita l'interés comunitari, ateses les seues característiques, superfície necessària per al desenvolupament de l'actuació superior a 4 hectàrees i tenir més de 8.000 m² de construcció, constitueix una actuació integral en ella mateixa considerada que fa impossible la seua ubicació a sòls urbans, urbanitzables o aptes per a la urbanització previstos pels planejaments vigents dels municipis de la zona.   
De conformitat amb el que preveu l'article 20.1.a de la Llei 4/1992, de 5 de juny, de la Generalitat, sobre sòl no urbanitzable, cal justificar que l'activitat terciària o de serveis proposada no pot emplaçar-se en sòl urbà, sòl urbanitzable o sòls aptes per a urbanitzar previstos pels planejaments vigents als municipis de la zona.   
En aquest sentit, tal com consta en l'informe municipal, es pot assenyalar que l'actuació integral que es planteja és de difícil ubicació a sòls urbans o urbanitzables. Al marge del que disposa l'article 7 de la Llei 9/2006 esmentada, reguladora dels camps de golf, de fet, tots els camps de golf existents, en el seu origen, han estat ubicats en sòls que han sigut inicialment sòls no urbanitzables, atesa la gran superfície que és necessària per a aquesta activitat i la forta inversió que representa la seua execució.  
D'altra banda, en aquest cas, l'actuació es troba limítrofa amb les instal·lacions d'un camp de golf en funcionament, que té el mateix promotor i amb les quals compartirà infraestructures i elements comuns. De la mateixa manera, la seua proximitat a l'actuació de la Ciutat de la Llum, a la qual serveix de complement recreatiu i esportiu, i la immillorable connexió a importants infraestructures públiques (aeroportuàries, portuàries, ferrocarril i viàries) en justifiquen la ubicació.  
El projecte pretén escometre la construcció de tres recorreguts de golf, dos camps de futbol professionals i les instal·lacions complementàries, circuit de fúting-senderisme, al costat d'un complex hotel i apartaments turístics resort. Segons la distribució de qualificacions i usos permesos per la normativa urbanística municipal, només el sòl no urbanitzable rústic és susceptible d'albergar les edificacions previstes, en ser l'únic susceptible d'aprofitament privat. El camp de golf s'estendrà tant sobre el sòl no urbanitzable rambles com a sòl no urbanitzable rústic.   
Es recullen a continuació quadres comparatius dels paràmetres continguts en la proposta plantejada i els que s'estimen permissibles segons el planejament general vigent al municipi d'Alacant, que són:  
1. Aplicació del planejament municipal  
Els paràmetres de la sol·licitud i la normativa d'aplicació són els següents:  
- Superfície de parcel·la: 739.432,00 m²sòl  
- Superfície de parcel·la en sòl no urbanitzable especial protecció rambles (SNU/R): 476.509,00 m²sòl  
- Superfície de parcel·la en sòl no urbanitzable comú (SNU/RU): 262.923,00 m²sòl  
  
Segons l'article 47 de les Normes urbanístiques del PGMO d'Alacant, al sòl no urbanitzable rústic comú s'admeten, com a usos compatibles, els d'oci i esplai i els hotelers, i s'estableixen com a paràmetres d'edificabilitat una ocupació màxima del 5% per a usos no agropecuaris i 3 plantes d'altura màxima. Aquests paràmetres limiten a 39.438,00 m² sostre l'edificabilitat màxima d'aquest tipus de sòl en l'àmbit de l'actuació.  
L'article 48 referent al sòl no urbanitzable d'especial protecció, i en concret pel que fa a les rambles (SNU/R) només admet els usos agropecuaris, sense la possibilitat d'erigir-hi edificació, obra o instal·lació de cap tipus, excepte les de canalització i els xicotets magatzems per a eines de superfície no superior a 20 m², a fi de no alterar les condicions naturals de drenatge.  
2. Conclusió  
a) En el projecte tècnic que es presente a l'Ajuntament d'Alacant per a l'obtenció de les oportunes llicències han de respectar-se en tot cas els paràmetres que conté la normativa urbanística del Pla general del municipi en l'article 47, que és:  
Ocupació màxima: 5% per a usos no agropecuaris  
Altura màxima: 3 plantes  
Altura de cornisa: 10 m  
Separació:10 m a límits/ 10 m a l'eix de camins  
L'aplicació d'aquests paràmetres a l'àmbit de l'actuació Green Valley Golf Resort dóna com a resultat una edificabilitat màxima de 39.438 m² sostre, que en cap cas poden ser superats.  
b) Les edificacions només poden ubicar-se segons el pla general vigent en el sòl qualificat com a rústic comú (SNU/RU) ja que en la resta de sòls protegits estan prohibides totes les edificacions. No obstant això, el camp de golf i les altres instal·lacions esportives no cobertes s'ubicaran indistintament tant sobre el sòl comú (SNU/RU) com d'especial protecció rambles (SNU/R).  
c) La unitat d'actuació integral turística, esportiva i terciària està integrada per les parcel·les 71, 72, 73, 74, 75, 76, 77, 78, 79, 80, 81, 82 (inclou les 83, 84 i 85), 86, 87, 88, 89, 90, 91, 92, 93, 94, 95, 98, 99, 100, 101, 102 (part), 103, 104, 9001 del polígon 36 d'Alacant.  
d) La suma de les superfícies cadastrals de les parcel·les objecte de la sol·licitud dóna un àmbit de 823.422 m², que supera en 84.000 m² la superfície aportada pel promotor que és de 739.432 m², encara que cal puntualitzar que la superfície qualificada com a sòl no urbanitzable comú (SNU/RU) no es veu afectada per aquesta situació. En tot cas, s'ha incorporat a l'expedient un certificat emés per un tècnic competent i visat pel col·legi professional corresponent que acredita que la superfície de l'àmbit de l'actuació és de 739.432 m².  
IV. Quant a la qualificació del sòl sobre el qual s'ha d'efectuar l'activitat i, en concret, respecte del qualificat com de protecció rambla, ha de tenir-se present el que indica en el seu informe el Servei de Coordinació Territorial de la Direcció General d'Urbanisme en data 10 de setembre de 2008, que a continuació es transcriu:  
"L'actuació integral que es planteja només pot ubicar-se, per les mateixes condicions de l'activitat, en el sòl no urbanitzable; és impossible que un projecte empresarial d'aquest tipus puga ser ubicat en sòls urbans o urbanitzables. De fet, tots els camps de golf existents, en el seu origen, han estat ubicats en sòls que han sigut inicialment sòls no urbanitzables, atesa la gran superfície que és necessària per a l'activitat i la forta inversió que representa la seua execució. A més, en aquest cas, el projecte es troba limítrof a la instal·lació d'un camp de golf en funcionament, atorgada a través d'una declaració d'interés comunitari i amb la qual compartirà infraestructures i elements comuns. De la mateixa manera, la proximitat a l'actuació Ciutat de la Llum, a la qual serveix de complement recreatiu i esportiu, i la immillorable connexió a importants infraestructures públiques en justifiquen la ubicació.  
El sòl no urbanitzable qualificat com de rambles és un sòl apte per a ubicar la instal·lació esportiva del camp de golf que, a més, afavoreix i potencia les condicions i capacitats de drenatge del sòl, objectiu perseguit pel mateix planejament d'Alacant. A la parcel·la contigua, amb idèntica classificació i qualificació de sòl, ja ha sigut atorgada una declaració d'interés comunitari (DIC) en data 31 de maig de 1993 que comprén sòls no urbanitzables qualificats de rambles, de conformitat amb les determinacions de la Llei 4/1992, del sòl no urbanitzable. Hi ha informes i acords de l'Ajuntament d'Alacant que valoren l'ús com a compatible i perfectament possible, de conformitat amb el planejament general. Així, l'informe del Servei de Planejament de l'Ajuntament d'Alacant, de data 15 de juny de 2006, considera que la instal·lació d'un camp de golf en el sòl no urbanitzable qualificat de protecció de rambles és un ús compatible amb la finalitat perseguida en aquest tipus de sòl, on el que no és possible realitzar és qualsevol edificació ni instal·lació que altere les condicions naturals de drenatge de les aigües de pluja; i l'informe afegeix com a complement del que s'ha exposat que convindria recordar que la declaració d'interés comunitari sol·licitada està situada a terrenys limítrofs amb el camp de golf existent d'El Plantío, que és una instal·lació emplaçada en un sòl amb la mateixa qualificació que el de l'actuació ara pretesa, és a dir, sòl no urbanitzable comú i de protecció de rambles, que va obtenir la declaració d'interés comunitari pel mateix procediment.  
Sobre el mateix sòl, hi ha pronunciament exprés de la Sala Contenciosa Administrativa del Tribunal Superior de Justícia de la Comunitat Valenciana, com també una sentència de la Sala Contenciosa Administrativa del Tribunal Suprem, autoritzant el camp de golf amb les instal·lacions complementàries, en el mateix sòl on s'ubica la instal·lació que en l'actualitat es troba en funcionament i per a la qual posteriorment es va obtenir autorització del Consell, en aprovar-se la declaració d'interés comunitari anteriorment esmentada, i declarant la utilitat pública i interés social del projecte.  
Finalment, recordar que s'actua sobre un sòl no urbanitzable dedicat tradicionalment a l'activitat agrícola, que gradualment es deteriora davant de l'abandó dels cultius per la seua escassa o nul·la rendibilitat, la qual cosa comporta una degradació contínua tant del territori com del mateix paisatge. L'alternativa que implica l'execució del camp de golf, comporta la rendibilització d'una activitat potenciadora de la massa vegetal que redunda en l'augment de la capacitat de drenatge dels sòls, regenerant el paisatge deteriorat, enriquint l'hàbitat autòcton, com es prova amb les instal·lacions ara en funcionament, on la riquesa vegetal i faunística és evident, enfront dels sòls limítrofs que pateixen un total abandó".  
V. Segons les dades obtingudes del Cadastre, la relació de parcel·les i propietaris afectats per l'actuació proposada seria la que a continuació s'allista, incloses totes al polígon 36:  
- Parcel·la 71, titular María Mercedes García Ruiz, superfície 7.496 m²  
- Parcel·la 72, titular Tomás Ruiz Bonet, superfície 31.392 m²  
- Parcel·la 73, titular Jaime Esteve García, superfície 14.727 m²  
- Parcel·la 74, titular Jaime Esteve García, superfície 6.221 m²  
- Parcel·la 75, titulars Miguel, María Asunción i Otilia Martínez Blanquer, superfície 4.619 m²  
- Parcel·la 76, titular Miguel Martínez Blanquer, superfície 2.174 m²  
- Parcel·la 77, titular Antonia Antón Sempere, superfície 24.317 m²  
- Parcel·la 78, titular Fernando Bonet Sánchez, superfície 12.832 m²  
- Parcel·la 79, titular Hereus de José Sempere Bonet, superfície 12.683 m²  
- Parcel·la 80, titular José Juan Bonet Dura, superfície 11.530 m²  
- Parcel·la 81, titular Carlos Sanjuan Gabas, superfície 27.065 m²  
- Parcel·la 82 (inclou 83, 84 i 85), titular Valicant SL, superfície 74.565 m²  
- Parcel·la 86, titular Antonio Esteve García, superfície 33.781 m²  
- Parcel·la 87, titular Emilia Esteve García, superfície 3.001 m²  
- Parcel·la 88, titular Valicant SL, superfície 24.586 m²  
- Parcel·la 89, titular Josefa Jaén Bordonado, superfície 6.635 m²  
- Parcel·la 90, titular Green Valley Golf Resort SL, superfície 3.743 m²  
- Parcel·la 91, titular Agroganadera Yelves SL, superfície 23.870 m²  
- Parcel·la 92, titular María del Pilar Hernández-Prieta Caturla C.B i hereus de María Elena Hernández-Prieta Caturla, superfície 79.078 m²  
- Parcel·la 93, titular Emilia Esteve García, superfície 29.099 m²  
- Parcel·la 94, titular Antonia Antón Sempere, superfície 46.840 m²  
- Parcel·la 95, titular Ferris Hills SL, superfície 47.390 m²  
- Parcel·les 96 i 97 estan excloses de l'àmbit per correspondre a SNU de protecció de fites.  
- Parcel·la 98, titular Cecilia Caturla White, superfície 223.644 m²  
- Parcel·la 100, titular Vicente Tremiño Botella, superfície 29.407 m²  
- Parcel·la 101, titular Vicente Marco Santos, superfície 4.710 m²  
- Parcel·la 102, titular Vicente Marco Santos, superfície 3.462 m²  
- Parcel·la 103, titular Proyectos de Innovación i Desarrollo Integral SL, superfície 4.875 m²  
- Parcel·la 104, titular María Rosa Baeza Agulló, superfície 8.851 m²  
- Parcel·la 9001, camí públic de l'Ajuntament d'Alacant, superfície 6.749 m²  
De la totalitat de les parcel·les afectades per l'actuació, el promotor únicament ha acreditat la disposició de les parcel·les 82 (inclou les 83, 84 i 85), 88, 90, 99 i 103. La superfície d'aquestes parcel·les ascendeix a un total de 121.849 m², dels 823.422 que sumarien la totalitat de les parcel·les incloses en l'àmbit de l'actuació, la qual cosa representa un 14,79% aproximadament, sempre segons les dades que s'han pogut obtenir de l'oficina del Cadastre. No obstant això, si ens atenim a la superfície de l'actuació segons mesurament realitzat per tècnic competent i que ha sigut incorporada a l'expedient (739.432 m²), el percentatge de propietat del promotor ascendiria al 16,47%.  
VI. Com ja es va assenyalar en l'antecedent de fet segon d'aquest acord, en l'expedient que ens ocupa, a més del desenvolupament de l'actuació turística, esportiva i terciària Green Valley Golf Resort, es pretén un segon objectiu consistent a incrementar el sostre edificable de l'actuació limítrof El Plantío que ja va ser objecte d'aprovació pel Consell en data 31 de maig de 1993 i que va desenvolupar el mateix promotor i en sòl que presenta idèntiques característiques. En el seu moment, el sostre edificable que es va plantejar en el projecte tècnic i que, per tant, va ser objecte d'aprovació ascendia a 14.500 m²; ara es pretén arribar fins a 22.500 m², sostre edificable aquest que es trobaria dins del màxim permés pel Pla general d'ordenació urbana d'Alacant, que es xifra en 22.775,5 m² sostre segons informe emés pel Servei de Planejament i Gestió de l'Ajuntament d'Alacant amb data 1 d'agost de 2008.  
En relació amb aquesta qüestió, ha d'assenyalar-se que, si bé no es va plantejar inicialment quan es va formular la sol·licitud de declaració d'interés comunitari per a l'actuació Green Valley Golf Resort, el promotor, amb data 9 de març de 2006, sol·licita que es refonga el projecte DIC 01/2022 amb la declaració interés comunitari anteriorment aprovada, a fi de poder materialitzar l'increment de sostre edificable pretés, i així es va reflectir en el projecte que va ser sotmés a informació pública el 26 de juliol de 2007. En qualsevol cas, no s'afecta cap altra determinació de les contingudes en l'actuació que en el seu dia va ser objecte d'aprovació i que, per tant, es mantenen absolutament vigents i d'aplicació, és a dir, es tracta exclusivament de poder arribar a esgotar el sostre màxim edificable que li permet el planejament municipal vigent.  
En aquest sentit, i per bé de l'economia procedimental i per a una més acabada ordenació del territori, no es veu cap impediment a tractar de forma conjunta en el mateix expedient ambdós objectius.  
VII. A) Sotmés el projecte a informació pública mitjançant anuncis apareguts en el DOCV de 26 de juliol de 2007 i en el diari Información d'Alacant de la mateixa data, s'hi van presentar diverses al·legacions. Vist el contingut d'aquests escrits d'al·legacions, com també la contestació a aquestes aportada pel promotor i l'informe que a aquest efecte va emetre amb data 31 de gener de 2008 el Servei de Coordinació Territorial de la Direcció General d'Urbanisme, ha de manifestar-se el següent:  
a) Al·legació presentada per José Manuel Grau Grau, en nom i representació de la mercantil Ferris Hills, SL:  
És de ressaltar que l'al·legant, expressa el seu reconeixement i l'existència de justificació de la importància de l'activitat i el seu encaix en el que disposa la Llei 4/1992, de sòl no urbanitzable, en concret en l'article 20, encara que mostra la seua disconformitat amb aquest en ser la seua propietat afectada per l'àmbit de l'actuació.  
Centra la seua al·legació fonamentalment en tres qüestions:  
L'actuació només pot efectuar-se en el sòl classificat no urbanitzable, i qualificat de rústic comú.  
El procediment no ha seguit els tràmits per als plans parcials establits en la LUV.  
El text refós presentat pel promotor no ha esmenat les deficiències advertides per l'administració autonòmica en la Resolució de data 18 de juliol de 2006, per la qual es va admetre a tràmit l'expedient, per la qual cosa el tràmit d'informació pública, no té validesa.  
   
En aquest sentit, és important recordar que la sol·licitud de la declaració d'interés comunitari, juntament amb tota la documentació relativa a aquesta, va tenir entrada en la Direcció Territorial d'Urbanisme d'Alacant, en data 19 de desembre de 2001, i que efectivament, ateses les seues característiques, i tenint sempre present la "realitat fàctica" del sòl on es pretén ubicar, llinda amb unes instal·lacions ja executades, en funcionament, a les quals complementarà i millorarà amb l'actual projecte, i que ja van obtenir declaració d'interés comunitari, atorgada pel Consell el 31 de maig de 1993; encaixa, per tant, en una activitat terciària d'especial importància, de les que es poden contemplar en el procediment extraordinari assenyalat en l'article 20 de la Llei 4/1992, de 5 de juny, de la Generalitat, del sòl no urbanitzable.  
Es produeix una confusió en l'al·legant, en referir-se a les superfícies de sòl inclòs en l'àmbit de l'actuació, com també a les distintes qualificacions, i estan expressament excloses les qualificacions d'especial protecció de fites o infraestructures. El sòl delimitat per l'actuació és de 739.432 metres quadrats, classificat com a sòl no urbanitzable, dels quals 476.509 corresponen a sòl qualificat de rambla i 262.923 de sòl qualificat com a rústic o comú. Així, tenim unes concretes superfícies i unes concretes qualificacions dins d'una mateixa classificació. Respecte al sòl qualificat com a rústic o comú, no hi ha cap discrepància. Sembla que la disconformitat se centra en l'al·legació en el sòl qualificat com a rambles, una vegada evidenciat que ni la qualificació de fites, ni la qualificació d'infraestructures queda afectada per l'actuació. En aquest sentit, no pot desconéixer-se que el mateix planejament general del municipi d'Alacant fa possible, per la seua compatibilitat, la instal·lació d'un camp de golf en aquest sòl, tal com es reflecteix en l'informe que l'Ajuntament d'Alacant va emetre en data 15 de juny de 2006, que consta en l'expedient, realitzat a requeriment exprés d'aquesta Administració autonòmica.  
L'informe municipal, analitzat el planejament general que afecta els sòls delimitats en l'àmbit de l'actuació, conclou que "basant-se en l'anteriorment exposat es considera que la instal·lació d'un camp de golf en el sòl no urbanitzable qualificat de protecció de rambles és un ús compatible amb la finalitat perseguida en aquest tipus de sòl, on el que no és possible realitzar és qualsevol edificació ni instal·lació que altere les condicions naturals de drenatge de les aigües de pluja", per a posteriorment afegir, que "convindria recordar que la declaració d'interés comunitari sol·licitada està situada en terrenys limítrofs amb el camp de golf existent d'El Plantío, que és una instal·lació emplaçada en un sòl amb la mateixa qualificació que el de l'actuació ara pretesa, és a dir, sòl no urbanitzable comú i de protecció de rambles, que va obtenir la declaració d'interés comunitari pel mateix procediment". El mateix Ajuntament recorda els seus propis actes, i resolucions fermes, consentides per tots els agents, i la Comissió Municipal de Govern ha adoptat un acord exprés, recolzat en informes tècnics i jurídics dels serveis municipals, aprovant l'informe final favorable a l'actuació integral i la declaració d'interés comunitari, en el qual s'admet, per ser conforme amb el que disposa l'ordenament jurídic d'aplicació, l'ús de camp de golf als terrenys qualificats com a rambles, per ser no sols un ús compatible, i cal igualment recordar que aquesta instal·lació potencia les condicions naturals de drenatge d'aquests sòls, ateses les seues característiques, i és evidentment millor per als interessos públics la ubicació d'una instal·lació que, amb una important inversió, reporte un benefici a la societat, que deixar els sòls degradats i en estat d'abandó, estat molt perjudicial que en res afavoreix el drenatge d'aquests, enfront del desenvopament d'una activitat que plantarà espècies cespitoses en la major part de la superfície, i una quantitat important d'espècies vegetals (arbratge i plantes), que afavoreixen i potencien la capacitat de drenatge, d'acord amb el que exigeix el planejament general.  
Per tant, es compleix la redefinició de l'àmbit de l'actuació, recollida en la Resolució autonòmica de data 9 de novembre de 2005 (Comissió Informativa d'Urbanisme), per la qual s'emetia informe favorable a l'expedient de la declaració d'interés comunitari, en concordança amb la Resolució de la secretària autonòmica de Territori i Medi Ambient, adoptada en data 18 de juliol de 2006, que admet a tràmit l'expedient, i que aclareix qualsevol dubte, ja que efectivament, no podem oblidar-nos que l'ús esportiu de camp de golf en el sòl no urbanitzable qualificat de rambles, amb la plantació d'espècies vegetals (cespitoses, plantes, arbratge) és compatible amb les seues característiques naturals, i, segons l'Ajuntament d'Alacant, afavoreix les seues condicions i capacitats de drenatge.   
A més, sobre aquest mateix sòl, amb les mateixes qualificacions fixades en el mateix Pla general, ha tingut ocasió de pronunciar-se la jurisdicció contenciosa, en resolucions fermes, que han de tenir efecte de cosa jutjada, i dóna a aquest procediment un caràcter reglat a la qüestió. Així, la Sentència del Tribunal Superior de Justícia de la Comunitat Valenciana de data 11 de juny de 1992, estableix el dret a executar la construcció d'un camp de golf en el mateix sòl classificat com a no urbanitzable i qualificat de rambles, i fonamenta la seua decisió en el mateix document de Pla general, a més de "?, per existir informes favorables al projecte, per ser compatible i inseparable la construcció d'un camp de golf amb el corresponent club social i instal·lacions complementàries, escau autoritzar aquestes edificacions, que en tot moment han de respectar les correccions apuntades en els estudis ambientals ressenyats".   
Molt més precisa, i més clarificadora, per la seua rotunditat, és la Sentència de data 5 de juny de 1995, dictada pel Tribunal Suprem, Sala Tercera, Secció Cinquena (ponent Jaime Barrio Iglesias), en fonamentar que "l'exercici de la potestat autoritzatòria de cap manera pot ser restrictiu, malgrat l'excepcionalitat dels supòsits del seu exercici, sinó acomodada a la comprensió del supòsit de fet en la norma que ha fet possible alguna cosa malgrat fer-ho possible només en casos concrets, ?", per a continuar dient, "per això, sent extrem indiscutible que un camp de golf, amb les seues instal·lacions complementàries i club social, extrems a què va limitar la sala la pretensió de l'actora, necessàriament ha de ser emplaçat en el medi rural, o sòl no urbanitzable, almenys poguera ser-ho també en sòl urbanitzable quan aquest s'haguera destinat a aquest efecte, i que aquest, i aquestes instal·lacions i club responen a una demanda en què batega més que suficient l'interés social i la utilitat pública, com és la disposició de mitjans on practicar un esport, esport que com a tots erigeix la Llei de l'esport, de 15 d'octubre de 1990, en l'article 1r, és factor fonamental de la formació, i del desenvolupament integral de la personalitat i manifestació cultural objecte de foment i tutela pels poders públics de l'Estat, foment que igualment disposa l'article 43 de la Constitució, ?".  
Ambdues sentències, la del Tribunal Superior de Justícia de la Comunitat Valenciana, com també la del Tribunal Suprem, vénen referides a l'autorització del camp de golf fronterer abans indicat, la qual ha rebut de la Comunitat Europea, per mitjà d'un acord exprés de l'Assemblea de les Regions d'Europa, la categoria de projecte sostenible, destacant "que és el primer i únic camp de golf europeu que ha sigut classificat dins d'aquesta categoria", i es considera per la Comunitat Europea, "projecte associat en la campanya Energia Renovable i Desenvolupament Sostenible per Europa 2005-2008" per a la protecció del medi ambient", i amb l'actuació present de la qual es pretén ampliar el seu desenvolupament.  
Respecte al procediment i la legislació aplicable al projecte, coincidint plenament amb el que manifesta la mercantil promotora en la contestació de les al·legacions realitzada, en dret, la interpretació de la norma té uns principis generals a què ens hem de sotmetre. Ens trobem amb els mecanismes d'una llei especial, com és la que regula els usos i aprofitaments que s'han d'assignar al sòl classificat no urbanitzable. Si ens detenim a estudiar el procediment d'aplicació, hem d'analitzar el moment d'inici de l'expedient. Dins de les fases del procediment administratiu, en aquest cas d'atorgament de la declaració d'interés comunitari, s'inicia l'expedient amb la sol·licitud de l'interessat. Aquesta es produeix el 19 de desembre de 2001. La disposició transitòria tercera de la Llei 10/2004, de 9 de desembre, de la Generalitat, del sòl no urbanitzable, disposa que "els procediments ja iniciats en l'organisme competent sobre autoritzacions prèvies o declaracions d'interés comunitari en sòl no urbanitzable a l'entrada en vigor d'aquesta llei, s'han de concloure d'acord amb el que disposa la legislació anterior".   
Per tant, la legislació d'aplicació és la que es trobava en vigor en aquell moment, que afectava l'assignació d'usos i aprofitaments a sòl no urbanitzable, mitjançant l'acord d'aprovació d'una concreta declaració d'interés comunitari. Aquesta no és una altra que la Llei 4/1992, de 5 de juny, de la Generalitat, sobre el sòl no urbanitzable, i en concret l'article 20 de la legislació esmentada especial estableix el concret procediment que s'ha de seguir, que no és altre que el que se segueix.  
Per tant, en complir el projecte amb el procediment legalment establit per a l'aprovació de la declaració d'interés comunitari, com també amb tots els condicionaments requerits en dret, l'al·legació ha de ser desestimada.  
b) Al·legació presentada per Mercedes García Ruiz i divuit més:  
Els al·legants manifesten ser propietaris de finques afectades per l'actuació integral recollida en la declaració d'interés comunitari sotmesa al tràmit d'informació pública, i mostren la seua disconformitat amb aquesta.  
Centren la seua al·legació fonamentalment en les qüestions següents:  
La resolució autonòmica de data 18 de juliol de 2006 és nul·la, en no establir un termini per al compliment dels condicionaments imposats al promotor de l'actuació.  
La normativa a què ha d'ajustar-se el nou projecte refós que ha requerit l'administració autonòmica és la de la Llei 10/2004, de 9 de desembre, de la Generalitat, del sòl no urbanitzable.  
L'Administració, fent ús de la seua facultat discrecional, ha d'estimar que l'actuació, en aquest cas concret, ni és oportuna ni és convenient, sense necessitat de fonamentar ni motivar la seua decisió. No hi ha cap interés comunitari que justifique l'aprovació de l'actuació.  
Hi ha noves expectatives urbanístiques sobre el sòl afectat, i s'ha de projectar sobre aquest majors aprofitaments urbanístics de cara al nou Pla general d'Alacant que es troba en tramitació.  
S'ha de ser restrictiu en la interpretació d'autoritzar la construcció del camp de golf en sòl classificat no urbanitzable i qualificat de rambles.  
L'impacte social i territorial del projecte serà negatiu, i exigeix un estudi per part de l'administració de la localització concreta del projecte presentat, i s'ha de justificar que no pot ubicar-se en algun dels municipis limítrofs al d'Alacant, sense que siga rellevant l'activitat exercida i en ple funcionament que va ser aprovada en el seu dia pel Consell als terrenys limítrofs, a la qual va lligada i vinculada l'actuació urbanística projectada.  
Sol·liciten de forma subsidiària, atés que manifesten representar més del seixanta per cent de la propietat del sòl afectat, la derivació a favor de tots els propietaris firmants de l'al·legació, de la condició de promotor de la mateixa declaració d'interés comunitari.  
Tot el que s'ha exposat en la contestació de l'al·legació anterior ha de considerar-se reproduït en contestar a l'al·legació presentada per la Sra. García Ruiz i divuit més, a fi d'evitar repeticions innecessàries, atesa la similitud de continguts. Així, es reprodueix l'error relatiu a les superfícies de sòl inclòs en l'àmbit de l'actuació, ja aclarides amb anterioritat, per la qual cosa tota documentació presentada acompanyant l'al·legació relativa a les superfícies no té virtualitat, en no respondre a la realitat.  
Efectivament, la facultat d'atorgament dels usos i aprofitaments per part de l'administració autonòmica pot ser discrecional per a projectes d'aquest tipus, però aquesta discrecionalitat ha de ser objecte de matisacions, ja que no poden oblidar-se ni els actes propis de les distintes administracions, ni les realitats del sòl, ni les capacitats d'aquest, ni els usos i activitats implantats. En aquest sentit, no pot oblidar-se que ens trobem amb un sòl semblant al del camp de golf fronterer, sobre el qual ja es va atorgar en el seu dia una declaració d'interés comunitari (31 de maig de 1993), actualment desenvolupada i en funcionament.  
Ha quedat perfectament acreditada la possibilitat d'implantar un ús de camp de golf al sòl qualificat de rambles, en potenciar les mateixes condicions naturals del sòl. Hi ha informe exprés favorable del mateix municipi, ho preveu el Pla general, sent l'ús perfectament compatible, hi ha una declaració d'interés comunitari prèvia atorgada sobre idèntic sòl, a més d'un exprés reconeixement jurisprudencial, que produeix efectes de cosa jutjada quant a la implantació d'un camp de golf en aquell sòl.  
És clara i evident la normativa d'aplicació respecte al procediment d'atorgament de la declaració d'interés comunitari sol·licitada, que no és altra que la Llei 4/1992, de 5 de juny, de la Generalitat, sobre el sòl no urbanitzable.  
Els propietaris al·legants mostren la seua disconformitat amb el projecte, en exigir que s'ha de ser restrictiu en el tipus de sòl en què es pretén l'actuació, però al mateix temps afirmen que hi ha expectatives d'obtenir un major aprofitament urbanístic per a aquests sòls. S'entén que s'oposen al projecte, per esperar que sobre aquells sòls, es puga construir molt més que un camp de golf i un complex turístic terciari, qüestió que ha de ser rebutjada des d'aquesta Administració autonòmica, per no tenir un mínim de rigor, ni l'expectativa ni l'exigència.   
Per a acabar la seua al·legació, sol·liciten que es derive subsidiàriament, per al cas que es desestimen les anteriors al·legacions, la mateixa condició de promotor del projecte, als propietaris firmants de l'al·legació, ja que representen la majoria del sòl objecte de la delimitació de l'actuació. En aquest sentit, s'ha d'indicar que l'article 20.4 de la Llei 4/1992 esmentada estableix que qui siga propietari de més del 60% de la superfície afectada per l'actuació integral pot instar la derivació a favor seu de la designació com a promotor d'aquella, sempre que assumisca i garantisca tots els compromisos, càrregues i condicions imposats per l'acord aprovatori de la iniciativa seleccionada. Amb aquest fi, abans d'aquest acord aprovatori, ha d'advertir l'administració perquè, una vegada adoptat aquest, li oferisca la derivació i ha d'acreditar la titularitat del terreny. Una vegada aprovada l'actuació, se li atorgarà un termini de vint dies perquè assumisca i garantisca els compromisos esmentats. Durant aquest termini l'aprovació de la iniciativa té caràcter provisional pel que fa al promotor seleccionat. Si el propietari no exerceix el seu dret en el termini i la forma indicats, esdevindrà definitiva la selecció del promotor de la iniciativa aprovada a favor de qui originàriament la va formular. Escau, per tant, estimar l'al·legació pel que fa a aquest aspecte, i per tant, una vegada que l'expedient haja sigut objecte d'aprovació, atorgar un termini de 20 dies als firmants d'aquesta al·legació perquè exercisquen la derivació a favor seu, assumint i garantint tots els compromisos, càrregues i condicions imposats en l'acord aprovatori de la iniciativa seleccionada. En aquest sentit, hem d'assenyalar que els firmants de l'al·legació presentada amb data 29 d'agost de 2007, representen, sempre segons dades cadastrals, aproximadament un 65,35% de la propietat de la superfície inclosa en l'àmbit de l'actuació.  
c) Al·legació presentada per Juan Ramón Bonet Durá:  
El Sr. Bonet Durá, a més de ser firmant de l'anterior al·legació, com a copropietari d'una finca afectada per l'actuació integral recollida en la declaració d'interés comunitari sotmesa al tràmit d'informació pública, en presenta fins a tres més, una d'aquestes realment és un informe a l'estudi d'impacte ambiental, per la qual cosa s'ha de tractar en pronunciar-se la declaració d'impacte ambiental.  
Per la resta, redunda, per tant, en les anteriors manifestacions produïdes, centrant-se especialment en les següents:  
És irrellevant per a l'actuació projectada l'actuació prèviament desenvolupada, executada i en plena activitat.  
La declaració d'interés comunitari atorgada pel Consell, el 31 de maig de 1993 ha de ser anul·lada, per incomplir les condicions del seu atorgament.  
La normativa a què ha d'ajustar-se el nou projecte refós que ha requerit l'administració autonòmica no és la Llei del sòl no urbanitzable, 4/1992, de 5 de juny, de la Generalitat.   
Tot el que s'ha exposat en les contestacions de les al·legacions anteriors ha de considerar-se reproduït en contestar a les al·legacions presentades pel Sr. Bonet Durá a títol particular, a fi d'evitar repeticions innecessàries, atesa la similitud, i de vegades identitat de continguts.   
D'altra banda, davant de l'afirmació de l'al·legant relativa a l'incompliment de les condicions de l'atorgament de la declaració d'interés comunitari de data 31 de maig de 1993, cal assenyalar que aquesta pretensió ha de ser desestimada d'inici, per quant pertany a un altre expedient sobre el qual ja va ser concedida l'oportuna declaració d'interés comunitari, i actualment les instal·lacions executades es troben en funcionament.  
La resta de les manifestacions, davant de la coincidència d'aquestes amb el que ha sigut contestat en anteriors apartats, han de ser desestimades en tots els aspectes, en ser adequat el procediment de tramitació al que preveu l'ordenament jurídic urbanístic.  
d) Al·legacions presentades per Carlos Arribas Ugarte, en nom i representació d'Ecologistes en Acció del País Valencià, i José Antonio Fernández Cabello, en nom i representació d'Esquerra Unida (EU)  
En ser les dues al·legacions molt semblants, en alguns punts amb plena identitat, es respon a aquestes de forma conjunta, centrant el contingut de la fonamentació en les qüestions següents:  
- S'ha d'excloure el sòl qualificat de rambles del projecte, i no s'hi pot ubicar un camp, ja que encara que essencialment el camp de golf consistisca fonamentalment en la plantació en la pràctica totalitat del sòl de cespitoses i arbratge, ha d'obtenir-se una declaració d'impacte ambiental favorable, que valore si efectivament sobre aquest sòl és possible l'ús de camp de golf.  
- Coincideixen en la crítica a l'estudi d'impacte ambiental, al qual li falta la incorporació d'un estudi d'impacte paisatgístic, i no compleix els requisits que assenyala l'ordenament jurídic sectorial de directa aplicació.  
- No s'aporta inventari de camins ramaders en l'àmbit de l'actuació, i expressament la primera de les al·legacions assenyala que sobre els terrenys de l'àmbit de l'actuació discorre el camí ramader denominat assegador Real de Portitxol, que ha d'estar exclòs de la declaració d'interés comunitari.   
- No es justifica la disponibilitat de recursos hídrics tant per a l'abastiment humà com per al reg del camp de golf, sense que es puguen incorporar nous terrenys agrícoles a nous regs.   
- El primer al·legant manifesta que l'activitat terciària, exclòs el camp de golf, pot ubicar-se en sòl urbà, urbanitzable o apte per a la urbanització, per la qual cosa no es compleixen els condicionants de l'article 20 de la Llei 4/1992, del sòl no urbanitzable.  
- El segon dels al·legants exigeix que l'informe municipal l'aprove el ple municipal, una vegada sotmés a debat i votació en la Gerència Municipal d'Urbanisme.  
Respecte a totes les manifestacions realitzades sobre l'estudi d'impacte ambiental, s'han de valorar i contestar en la mateixa declaració d'impacte ambiental que s'atorgue. No obstant això, totes les qüestions relatives a l'atribució d'usos als sòls qualificats de rambles, especialment l'ús de camp de golf, amb la preparació del sòl per a potenciar les seues condicions de drenatge, i posterior plantació d'espècies cespitoses, arbustives, plantes i arbratge, ja es troba resolta expressament en contestar anteriors al·legacions, i es remet expressament al que s'ha exposat per a evitar repeticions innecessàries. En aquest sentit, simplement recordar que el planejament general del municipi d'Alacant fa possible, per la seua compatibilitat, la instal·lació d'un camp de golf en aquest sòl, tal com es reflecteix en l'informe que l'Ajuntament d'Alacant va emetre en data 15 de juny de 2006, que consta en l'expedient, realitzat a requeriment exprés d'aquesta Administració autonòmica. És més, s'ha de recordar que sobre aquest sòl, amb la mateixa qualificació, i amb el mateix document de planejament general, ja es van pronunciar la Sala Contenciosa Administrativa del Tribunal Superior de Justícia de la Comunitat Valenciana, en la Sentència de 11 de juny de 1992, i el Tribunal Suprem, en la Sentència de 5 de juny de 1995, Sala Tercera, Secció Cinquena.  
En relació amb la possible afecció del terreny sobre un camí ramader, indicar l'existència d'informe de la Direcció Territorial d'Alacant de la Conselleria de Medi Ambient, Aigua, Urbanisme i Habitatge, en el qual expressament es diu que la delimitació de l'actuació, no es veu afectada pel camí ramader assegador Real del Portitxol que transcorre al sud d'aquesta amb 75,22 m d'amplària, i s'adjunta còpia del recorregut del camí ramader del SIT de la Conselleria. Per tant, és clar i evident que no afecta el camí ramader, el qual està exclòs expressament de la declaració d'interés comunitari.  
D'altra banda, hi ha en l'expedient acreditació de la disponibilitat dels recursos hídrics tant per al reg, ja que en la primera declaració d'interés comunitari, atorgada en 1993, ja es contenia que el reg estava assegurat amb aigües procedents de la depuradora del Racó de León, i té garantit el subministrament dels necessaris cabals, sent un clar exemple de reutilització d'aigües residuals, que ha tingut el reconeixement europeu quant a la seua sostenibilitat ambiental, com per a l'abastiment humà. En aquest sentit, consta en l'expedient l'informe emés per la Confederació Hidrogràfica del Xúquer en data 23 d'abril de 2010, de caràcter favorable a l'efecte previst en l'article 25.4 del Text refós de la Llei d'aigües.  
Finalment, destacar que el procediment iniciat en 2001 ha de ser resolt, i ha seguit en la seua tramitació totes les exigències que imposa el nostre ordenament jurídic; té l'informe favorable de l'Ajuntament d'Alacant, mitjançant un acord de la Junta Local de Govern (Comissió Municipal de Govern), òrgan manifestament competent. No es pot oblidar que la disposició transitòria tercera de la Llei 10/2004, de 9 de desembre, de la Generalitat, del sòl no urbanitzable, disposa que "els procediments ja iniciats en l'organisme competent sobre autoritzacions prèvies o declaracions d'interés comunitari en sòl no urbanitzable a l'entrada en vigor d'aquesta llei s'han de concloure d'acord amb el que disposa la legislació anterior", per la qual cosa el procediment ve determinat per la Llei 4/1992, de 5 de juny, i en concret per l'article 20, i així, en no desvirtuar les al·legacions presentades el contingut de la declaració d'interés urbanístic, aquestes han de ser desestimades pels fonaments i motivació desenvolupada.   
A la vista de tot el que s'ha exposat, cal indicar que es tracta d'un sòl igual a un altre sobre el qual ja s'ha concedit la declaració d'interés comunitari per a la instal·lació de camp de golf per la Generalitat, sobre el qual el Tribunal Superior de Justícia de la Comunitat Valenciana i el Tribunal Suprem ja han indicat la compatibilitat per a camp de golf. Que té els informes sectorials favorables que es relacionen en les distintes resolucions autonòmiques produïdes, i que hi consta expressament l'informe de la Direcció Territorial d'Alacant de la Conselleria de Medi Ambient respecte a la no-afecció del camí ramader assegador del Portitxol, com també les sol·licituds i el projecte per a la realització de prospecció arqueològica i etnològica en l'actuació integral turisticoesportiva Green Valley Golf Resort, a la Partida del Bacarot, al terme municipal d'Alacant, a fi d'obtenir l'informe de la Conselleria de Cultura i Esport que ja consta emés amb caràcter favorable amb data 30 de setembre de 2008.   
B) En el tràmit d'audiència als propietaris inclosos en l'àmbit de l'actuació proposada que no s'havien personat durant la tramitació de l'expedient s'han presentat les al·legacions següents:  
a) Al·legació formulada per María Rosa Baeza Agulló amb data 15 de desembre de 2009, que planteja les qüestions següents:  
- Fa seues totes i cadascuna de les al·legacions que va presentar Mercedes García Ruiz i 18 més el dia 29 d'agost de 2007.  
- Al·lega que a l'expedient, atesos els canvis que ha patit durant la tramitació se li hauria d'aplicar la Llei 10/2004, sobre sòl no urbanitzable, i no la Llei 4/1992.  
- L'Administració ha de considerar, amb independència de la llei aplicable, l'oportunitat d'aquesta concessió.  
- Significa l'oposició a l'expedient de més de la meitat dels propietaris inclosos en el seu àmbit.  
Respecte al contingut d'aquestes al·legacions hem de manifestar en primer lloc que s'han presentat fora del termini que a aquest efecte va ser concedit. En aquest sentit, la interessada va rebre la notificació del tràmit d'audiència en data 12 de novembre de 2009, mentre que les al·legacions es presenten el 15 de desembre de 2009, és a dir, una vegada que havia transcorregut el termini d'1 mes que li va ser concedit per a la possible presentació d'al·legacions, com també, si és el cas, altres alternatives tècniques diferents de la desencadenant del procediment.  
Pel que fa al contingut concret de les al·legacions, assenyalar que ens remetem a la contestació que anteriorment s'ha reflectit respecte a l'al·legació de Mercedes García Ruiz i uns altres 18 més, a la qual aquesta interessada s'adhereix ara i el contingut de la qual pràcticament reprodueix en l'escrit que ha presentat en aquest moment procedimental.  
b) Al·legació presentada amb data 14 de desembre de 2009, i posteriorment completada amb data 7 de gener de 2010, per Enrique i Ricardo de las Cuevas Yúdice, com a hereus de María Elena Hernández Prieta-Caturla, en la qual en síntesi manifesten:  
- Que són els legítims hereus de María Elena Hernández Prieta-Caturla, segons testament atorgat en escriptura pública amb data 28 d'abril de 2008.  
- Que en l'expedient que es tramita no s'ha produït cap adjudicació d'aprofitament a la seua propietat i que, per tant, no hi ha una justa distribució de càrregues i beneficis en l'àmbit de l'actuació.  
Respecte a aquestes al·legacions hem de manifestar el següent:  
Segons les dades que s'han pogut obtenir del Cadastre, hi ha dues parcel·les que podrien veure's afectades per les al·legacions formulades per aquests interessats. En primer lloc, estaria la parcel·la núm. 92 que figura en el Cadastre com a propietat al 50% dels hereus de María Elena Hernández Prieta-Caturla i per un altre costat d'Hermández-Prieta Caturla María del Pilar CB. Aquesta parcel·la disposa d'una superfície, sempre segons dades cadastrals de 79.078 m². D'altra banda, consta la parcel·la núm. 98 de 223.644 m² la titularitat de la qual té al 100% Cecilia Caturla White, que segons sembla ja va morir. S'aporta carta de pagament expedida per Suma Gestió Tributària, a nom de Cecilia Caturla White de la qual es pot desprendre que es tributa conjuntament per ambdues parcel·les tenint en compte la superfície que sumen entre ambdues, que és de 302.722 m² segons la carta de pagament, que equival a la suma de les superfícies cadastrals de les parcel·les 92 i 98 anteriorment indicades.  
Quant a la qüestió relativa al fet què no s'ha atorgat cap aprofitament a la parcel·la de la seua propietat, hem d'assenyalar que, de conformitat amb el que disposa l'article 20 de la Llei 4/1992, de 5 de juny, sobre sòl no urbanitzable, l'aprovació de l'actuació integral portarà implícita, a l'efecte expropiatori, la declaració d'interés social i la necessitat d'ocupació dels terrenys que, d'acord amb el projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa en competència que resulte finalment aprovada té, quan no siga el propietari de la superfície afectada per l'actuació, o de part d'aquesta, la condició de beneficiari de l'expropiació, i corre a càrrec seu el pagament dels preus justos que ha de satisfer, amb independència de les obligacions assumides en el procediment d'aprovació de la seua iniciativa. Quan aquest promotor no siga el de la iniciativa per raó de la qual es va incoar aquest procediment ha d'indemnitzar, a més, aquest de les despeses necessàriament realitzades per a l'elaboració dels documents que resulten d'utilitat per a l'ordenació i l'execució de l'actuació projectada.  
Per raó de l'anteriorment exposat, no és procedent l'assignació de cap aprofitament als propietaris inclosos en l'àmbit de l'actuació, amb independència, clar està, que en cas de resultar aprovada l'ordenació proposada, seran objecte d'expropiació mitjançant la tramitació de l'oportú expedient, i anirà a càrrec del promotor el pagament dels preus justos que s'han efectuar.  
Per totes les raons anteriorment exposades, escau estimar parcialment l'al·legació presentada, en el sentit de considerar que Enrique i Ricardo de las Cuevas Yúdice han de ser considerats com a afectats per l'expedient en qualitat d'hereus de María Elena Hernández-Prieta Caturla, encara que han de realitzar totes les gestions pertinents que els permeten acreditar la titularitat dels corresponents béns, en particular les que es deriven del testament atorgat en escriptura pública de data 28 d'abril de 2008 i de qualssevol altres documents que resulten pertinents i necessaris.  
Escau desestimar l'al·legació pel que fa a l'assignació d'un aprofitament urbanístic a les finques de la seua propietat, ja que, en cas de resultar aprovada l'ordenació proposada, seran objecte d'expropiació i se'ls pagarà el preu just a què hi haja lloc.  
c) Al·legació presentada amb data 27 de novembre de 2009, per Luis Marcet Alcaraz, en nom i representació de Miguel i Purificación Esteve Ramos. Compareixen en qualitat de fills i hereus de Antonio Esteve García a qui se li va conferir tràmit d'audiència. Qüestionen els punts següents:  
- Que són propietaris de la parcel·la 86 de 33.781 m², en la titularitat cadastral del qual apareix son pare, Antonio Esteve García.  
- Sol·liciten que se'ls òbriga nou tràmit d'audiència d'1 mes per a poder formular noves al·legacions a l'expedient.  
Escau desestimar les al·legacions presentades pels motius següents:  
- Consta en l'expedient que amb data 29 d'agost de 2007, van presentar en el seu propi nom i representació i sense fer cap referència al fet que eren els fills i hereus de Antonio Esteve García, escrit d'al·legacions juntament amb l8 persones més. Aquest escrit d'al·legacions estava encapçalat per Mercedes García Ruiz i ja ha sigut objecte d'estudi i anàlisi.   
- Per tant, no és procedent concedir nou tràmit d'audiència, ja que ells ja s'havien personat en l'expedient i van tenir, per tant, l'ocasió de presentar les al·legacions que van estimar pertinents en defensa dels seus drets i interessos legítims, com així van fer amb data 29 d'agost de 2007. En tot cas, en el moment procedimental oportú hauran d'acreditar la titularitat a favor seu dels béns immobles inclosos en l'àmbit de l'actuació i que, en principi, sembla que els van ser adjudicats per raó d'escriptura de donació de data 5 de setembre de 1970.  
d) Al·legació presentada per Concepción Pérez Rodríguez com a propietària de la parcel·la 107 del polígon 36, en la qual exposa:  
- Que en grafiar la superfície de les instal·lacions esportives del camp de golf El Plantío executat i en funcionament, s'inclou dins del seu àmbit, una porció de la finca de la seua propietat aliena a les instal·lacions esportives, tal com es pot apreciar per la pròpia realitat física de la propietat.  
- Sol·licita l'exclusió de la porció de la seua finca de l'àmbit de l'actuació, ajustant-se a la pròpia realitat, i corregint, per tant, l'error en la delimitació.  
S'observa del contingut de l'al·legació que efectivament hi ha un error material gràfic en la delimitació de les instal·lacions i àmbit de l'actuació, i s'inclou una superfície que no hauria d'haver-se contingut dins de l'àmbit, per la qual cosa ha de ser corregida, en el sentit d'excloure la porció de la seua finca erròniament grafiada dins de l'àmbit d'El Plantío, com a instal·lació ja executada i en funcionament. Escau, per tant, estimar l'al·legació i corregir, per tant, l'error, excloent la porció de la finca de l'al·legant de l'àmbit de l'actuació, perquè no en forma part. En l'última documentació aportada pel promotor ja figura corregit l'error en qüestió.  
e) Al·legació formulada per José Juan Bonet Durá amb data 15 de desembre de 2009, en la qual exposa les qüestions següents:  
- Improcedència de la sol·licitud en no haver acreditat el promotor de l'expedient ser propietari de més del 60% de la superfície afectada, tal com es va establir en la resolució de la secretària autonòmica de Territori i Medi Ambient de data 18 de juliol de 2006.  
- No procedència de l'aplicació de la Llei 4/1992, de 5 de juny, de la Generalitat, de sòl no urbanitzable.  
Caràcter d'obra pública de l'actuació.  
- No consta l'acreditació per la Confederació Hidrogràfica de la disponibilitat de recursos hídrics.  
- Improcedència d'utilitzar l'expropiació forçosa per a l'obtenció dels terrenys necessaris per a dur a terme l'actuació.  
- Manifesta la seua adhesió a la sol·licitud de derivació a favor seu presentada per Mercedes García Ruiz i uns altres 18 propietaris més amb data 29 d'agost de 2007.  
Davant de les anteriors al·legacions s'ha de manifestar el següent: en primer lloc, assenyalar que l'al·legació de José Juan Bonet Durá estaria fora del termini que a aquest efecte li va ser concedit. En aquest sentit, hem d'assenyalar que l'interessat va rebre la notificació del tràmit d'audiència en data 5 de novembre de 2009, mentre que presenta l'escrit d'al·legacions el 15 de desembre de 2009, és a dir, fora del termini d'1 mes que li va ser concedit. No obstant això, i a fi d'assegurar la garantia dels drets dels propietaris afectats per l'actuació proposada, s'estudia i analitza el contingut de les al·legacions presentades.   
José Juan Bonet Durá apareix segons dades cadastrals com a propietari (100%) de la parcel·la 80 del polígon 36 amb una superfície de 11.530 m².  
L'article 20 de la Llei 4/1992 no estableix com a requisit necessari que el promotor de les actuacions a què es refereix haja de ser propietari d'una superfície determinada de sòl en l'àmbit de l'actuació. Ara bé, sí que preveu aquest article que qui siga propietari de més del 60% de la superfície afectada per l'actuació integral pot instar la derivació a favor seu de la designació com a promotor d'aquella, sempre que assumisca i garantisca tots els compromisos, càrregues i condicions imposats per l'acord aprovatori de la iniciativa seleccionada. Amb aquest fi, abans d'aquest acord aprovatori, ha d'advertir l'administració perquè, una vegada adoptat aquest, li oferisca la derivació i ha d'acreditar la titularitat del terreny. Una vegada aprovada l'actuació, se li ha d'atorgar un termini de vint dies perquè assumisca i garantisca els compromisos esmentats. Per aquestes raons, la resolució de la secretària autonòmica de Territori i Medi Ambient el que va establir és que si el promotor sol·licitava l'adjudicació a favor seu com a propietari de més del 60%, ha d'aportar la documentació acreditativa que efectivament té aquesta propietat. Com finalment no va poder ser acreditat aquest percentatge de propietat, el promotor va renunciar a l'adjudicació preferent amb data 3 de maig de 2007, la qual cosa de cap de les maneres implica que haja perdut la seua condició de promotor de l'expedient.  
Quant a l'aplicació de la Llei 4/1992, com ja s'ha dit en emetre informe sobre altres al·legacions, ho estableix expressament la Llei 10/2004, de 9 de desembre, de la Generalitat, sobre sòl no urbanitzable, quan en la disposició transitòria tercera estableix literalment:  
"2. Els procediments ja iniciats en l'organisme competent sobre autoritzacions prèvies o declaracions d'interés comunitari en sòl no urbanitzable a l'entrada en vigor d'aquesta llei s'han de concloure d'acord amb el que disposa la legislació anterior".  
Quant al caràcter d'obra pública de l'actuació proposada, manifestar que la implantació d'un camp de golf i els serveis complementaris no té el caràcter d'obra pública, sinó que es tracta de l'atribució d'un ús i aprofitament per a activitats terciàries d'especial importància, entenent per aquestes les que requereixen l'ocupació d'una superfície major de 4 hectàrees, disposen de més de 8.000 metres quadrats de construcció o requereixen l'execució d'uns accessos propis amb més de 1.000 metres lineals de desenvolupament i, en qualsevol cas, promogudes per particulars i no per l'administració. Pel contrari, les obres, instal·lacions i serveis públics es trobaven regulats en l'article 7 de la Llei 4/1992, de 5 de juny, sobre sòl no urbanitzable i no estaven subjectes a declaració d'interés comunitari.  
Quant a la disponibilitat dels recursos hídrics suficients per a atendre la demanda generada per l'actuació proposada, assenyalar que consten en l'expedient dos informes emesos per l'entitat subministradora del corresponent servei, acreditant que es disposen dels cabals suficients per a atendre la demanda que es generarà. Quant a l'informe de la Confederació Hidrogràfica del Xúquer, assenyalar que durant la tramitació de l'expedient se li ha sol·licitat diverses vegades que es pronuncie sobre els cabals disponibles, i aquest s'ha rebut en data 23 d'abril de 2010.  
Quant a la utilització de l'expropiació forçosa com a mecanisme d'obtenció dels terrenys inclosos en l'àmbit de l'actuació, assenyalar que així ho preveu expressament l'article 20 de la Llei 4/1992 esmentada quan estableix:  
3. L'aprovació de l'actuació integral ha de portar implícita, a l'efecte expropiatori, la declaració de l'interés social i de la necessitat d'ocupació dels terrenys que, d'acord amb el projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa en competència que resulte finalment aprovada tindrà, quan no siga propietari de la superfície afectada per l'actuació, o de part d'aquesta, la condició de beneficiari de l'expropiació, i corre al seu càrrec el pagament dels preus justos que s'han de satisfer, amb independència de les obligacions assumides en el procediment d'aprovació de la seua iniciativa."  
Escau, per tant, desestimar les al·legacions formulades per José Juan Bonet Durá per les raons exposades, i ens remetem, quant a la sol·licitud d'adhesió, a l'al·legació formulada per Mercedes García Ruiz i 18 més, instant la derivació a favor seu, al que es va exposar en realitzar l'estudi concret de l'al·legació que van presentar amb data 29 d'agost de 2007.  
f) Al·legació presentada per Luis Marcet Alcaraz, en nom i representació de Antonia Antón Sempere, en la qual planteja les qüestions següents:  
- Qüestiona novament la condició de promotor de l'expedient, ja que no ha pogut acreditar estar en possessió del 60% del sòl afectat per l'actuació proposada.  
- Improcedència de l'aplicació de la Llei 4/1992, tenint en compte els canvis substancials que s'han introduït en el projecte com a conseqüència de la tramitació d'aquest.  
Qüestiona la ubicació de l'actuació pretesa, i la impossibilitat del seu emplaçament en sòls urbans, urbanitzables o aptes per a la urbanització.  
- Possible incompatibilitat amb el nou Pla general d'Alacant que actualment es troba en tramitació.  
A fi d'evitar repeticions inútils i innecessàries quant a la contestació a aquestes al·legacions, ens remetem, atés que versen sobre les mateixes qüestions, al que s'ha exposat en emetre informe sobre d'altres de contingut semblant. Quant a la idoneïtat de la ubicació proposada, ens remetem al que ha indicat en el seu informe l'Ajuntament d'Alacant i que consta expressament en l'antecedent de fet quart d'aquest acord. Finalment, i pel que fa a la possible incompatibilitat amb el Pla general d'Alacant que actualment es troba en tramitació, assenyalar que segons la informació de què es disposa en el Servei Territorial, en el document que va ser sotmés a informació pública per l'Ajuntament l'any 2008, el sòl afectat per l'actuació manté la mateixa classificació i qualificació que té actualment, com també el mateix règim jurídic.   
g) Al·legació presentada per Concepción García Sebastián amb la finalitat d'acreditar la defunció de José Ginés Sempere Bonet, i que ella i els seus fills José i Raquel Sempere García en són els legítims hereus i, per tant, serien els propietaris de la parcel·la 79 del polígon 36 que, segons dades cadastrals, apareix com a propietat dels hereus de José Sempere Bonet. Aporta escriptura de data 9 de març de 2006, que conté acta de declaració d'hereus abintestat. No aporta, no obstant això, cap document que acredite l'adjudicació d'aquesta parcel·la a algun dels hereus existents. En tot cas, l'acreditació de la propietat s'ha d'efectuar en el si de l'expedient expropiatori que en el seu moment es tramite.  
C) Finalment, assenyalar que amb data 12 de febrer de 2010, té entrada en el Servei Territorial nou escrit d'al·legacions presentat per Luis Marcet Alcaraz en nom i representació dels propietaris següents: María Mercedes García Ruiz, Tomás Ruiz Bonet, Purificación Esteve Ramos, Gloria Sempere Bonmatí, José Sempere Bonmatí, Antonia Antón Sempere i Carlos SanJuan Gabas. Respecte a aquest escrit es troba absolutament fora dels terminis d'al·legacions que ha tingut l'expedient, a més d'estar presentat per persones que ja havien formulat els seus corresponents escrits d'al·legacions al llarg de la tramitació de l'expedient. D'altra banda, l'escrit planteja qüestions sobre les quals ja ha hagut ocasió de pronunciar-nos al llarg del contingut d'aquest acord. Finalment, assenyalar que fa referència a dues persones Glòria Sempere Bonmatí i José Sempere Bonmatí que, segons les dades obtingudes del Cadastre, no apareixen com a propietaris de cap de les parcel·les afectades per l'actuació proposada.  
VIII. Atés que durant la fase d'informació pública no es va presentar cap alternativa en competència a la desencadenant del procediment, escau aprovar-la i, per consegüent, que l'actuació integral que s'ha de desenvolupar a partir de l'aprovació d'aquesta declaració d'interés comunitari s'efectue d'acord amb la documentació tècnica i economicofinancera que la integra.  
En relació amb el règim de deures i cessions, d'acord amb el que estableix l'article 20.1.c) de la Llei 4/1992, de 5 de juny, sobre sòl no urbanitzable, l'actuació ha d'assumir el règim de deures, obligacions i cessions pròpies de l'adjudicatari d'un programa d'actuació urbanística en sòl urbanitzable programat. En aquest cas, tal com s'indicava en la resolució d'admissió a tràmit, l'Ajuntament d'Alacant informa que, atesa la naturalesa dels usos i l'escassa utilitat social d'aquestes cessions a la zona d'actuació, s'hauria d'utilitzar la condició substitutòria establida en la llei sobre cessió d'altres terrenys equivalents fora de l'àmbit de la mateixa actuació o el pagament del cost d'execució d'infraestructures públiques addicionals. Utilitzant els criteris establits per l'Ajuntament i que apareixen reflectits en l'informe emés per la Comissió Municipal de Govern amb data 23 d'octubre de 2002, obtindríem la següent monetarització de les corresponents cessions:  
Valor del sòl dotacional = 916.710,82  
\*Valor del 10% d'edificabilitat = (3943+800)\*150= 711.450  
Cost urbanització de zona verda = 443.658  
TOTAL: 2.071.818,82 euros  
\*3.943 m² correspon al 10% edificabilitat Green Valley Golf Resort  
\*800 m² equivalen al 10% ampliació edificabilitat El Plantío  
En relació amb aquests càlculs, amb data 3 de novembre de 2009 se sol·licita a l'Ajuntament d'Alacant que emeta nou informe sobre el càlcul de les cessions que escauen, tenint en compte l'edificabilitat màxima que permet el Pla general i no de la plantejada pel promotor. Fins al moment actual l'Ajuntament d'Alacant no hi ha remés aquest informe, per la qual cosa el càlcul anterior s'ha realitzat tenint en compte els criteris que l'any 2002 es van manejar per l'Ajuntament en emetre l'informe de la Comissió Municipal de Govern de 23 d'octubre de 2002.  
D'altra banda, i de conformitat amb el que disposava l'article 20.1.c) de la Llei 4/1992, de 5 de juny, de la Generalitat, de sòl no urbanitzable, l'Ajuntament d'Alacant ha de precisar la destinació de la seua transformació en metàl·lic per a la realització d'infraestructures públiques addicionals al municipi, i ha d'aportar davant de la Direcció General d'Urbanisme de la Conselleria de Medi Ambient, Aigua, Urbanisme i Habitatge la pertinent justificació.  
IX. Amb la finalitat de garantir el desenvolupament i l'execució de l'actuació urbanística continguda en aquest expedient, l'acord aprovatori ha d'exigir tant al promotor-adjudicatari com als que han exercit el dret a sol·licitar la derivació a favor seu, el compliment dels requisits següents:  
- Justificació de la solvència econòmica i financera, que ha d'acreditar-se per qualsevol dels mitjans establits en l'article 122.1 de la Llei 16/2005, de 30 de desembre, de la Generalitat, urbanística valenciana.  
- Justificació de la solvència tècnica i professional, que ha d'acreditar-se per qualsevol dels mitjans previstos en l'article 123.1 de la Llei 16/2005 esmentada, en relació amb l'activitat turística, esportiva i terciària objecte de l'actuació.  
- A més, ha de garantir-se -de qualsevol de les formes admeses en la legislació aplicable- la monetarització de les cessions exigibles a càrrec de l'actuació i quantificades en l'anterior fonament jurídic. La garantia ha de presentar-se davant de l'Ajuntament d'Alacant en el termini de 20 dies -aplicables també a la justificació de les diferents solvències- comptadors de la notificació de l'acord aprovatori de l'actuació (amb independència de l'aval, per import del 7% del cost total dels serveis i obres d'urbanització previstos, que ha de formalitzar-se davant de l'Ajuntament amb caràcter previ a l'inici de les obres).  
X. El Consell és l'òrgan competent per a l'aprovació de l'ordenació i definició de l'aprofitament urbanístic d'aquesta actuació integral, per raó del que preceptua l'article 20.2 de la Llei 4/1992, de 5 de juny, sobre sòl no urbanitzable, a proposta del conseller de Medi Ambient, Aigua, Urbanisme i Habitatge, segons l'article article 6.b) del Reglament d'òrgans territorials i urbanístics de la Generalitat, aprovat pel Decret 162/2007, de 21 de setembre, del Consell.  
D'acord amb preceptes legals citats i la resta de general i pertinent aplicació, a proposta del conseller de Medi Ambient, Aigua, Urbanisme i Habitatge, el Consell   
ACORDA  
Primer  
Aprovar l'ordenació urbanística relativa a l'atribució d'ús i aprofitament sol·licitada per la mercantil Royal Class Resorts SL (anteriorment, Finca lo Cirer, SL), per a l'actuació integral Green Valley Golf Resort integrada per la construcció d'un camp de golf championship, dos camps de futbol professionals i les instal·lacions complementàries, circuit de fúting-senderisme al costat d'un complex d'hotel i apartaments turístics resort, sobre una superfície bruta de 739.432 m², situades a la partida del Bacarot, km 3, de l'actual camí Vell Alacant-Elx, en sòl no urbanitzable del terme municipal d'Alacant, com a declaració d'interés comunitari que s'ha de desenvolupar i materialitzar en els termes de l'article 20 de la Llei 4/1992, de la Generalitat de 5 de juny, de sòl no urbanitzable.  
Aquesta ordenació i declaració d'interés comunitari, com també l'adjudicació a què es fa referència en el apartat segon, s'han de subjectar a les condicions establides en aquest acord, i als paràmetres següents:  
- superfície de la parcel·la: 739.432,00 m²sòl  
- superfície de la parcel·la qualificada com a SNU/RU: 262.923,00 m²sòl  
- superfície de la parcel·la qualificada com a SNU/R: 476.509,00 m²sòl  
- superfície ocupada per edificacions: la corresponent al 5% d'ocupació  
- percentatge d'ocupació d'edificació: 5%  
- superfície construïda: 39.438,00 m² sostre  
- altura màxima d'edificacions: 10 m  
- nombre màxim de plantes: 3  
- separació mínima a límits: 10 m  
- separació mínima a l'eix de camins: 10 m  
L'aprovació de l'actuació integral portarà implícita, a l'efecte expropiatori, la declaració d'interés social i de la necessitat d'ocupació dels terrenys que, conforme al projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa finalment aprovada tindrà, quan no siga propietari de la superfície afectada per l'actuació, o de part d'aquesta, la condició de beneficiari de l'expropiació, i ha de córrer a càrrec seu el pagament dels preus justos que s'hagen de satisfer, amb independència de les obligacions assumides en el procediment d'aprovació de la iniciativa. Així mateix, correran al seu càrrec la totalitat de les despeses que es generen com a conseqüència de la tramitació del corresponent expedient d'expropiació.   
Segon  
Adjudicar aquesta actuació integral a favor de l'entitat mercantil El Plantío Golf Resort, SL, a la qual se li atorga la legitimació necessària a l'efecte de l'article 20 de la Llei 4/1992 esmentada, per a promoure la instal·lació referida. Això, per raó de l'acord de cessió de drets i obligacions que ha efectuat la mercantil Royal Class Resorts, SL, a favor del Plantío Golf Resort, SL.   
En relació al règim de deures i cessions, d'acord amb el que estableix l'article 20.1.c) de la Llei 4/1992, l'actuació ha d'assumir el règim de deures, obligacions i cessions pròpies de l'adjudicatari d'un programa d'actuació urbanística en sòl urbanitzable programat. En aquest cas, tal com s'indicava en la resolució d'admissió a tràmit, l'Ajuntament d'Alacant informa que, atesa la naturalesa dels usos i l'escassa utilitat social d'aquestes cessions a la zona d'actuació, s'hauria d'utilitzar la condició substitutòria establida en la llei sobre cessió d'altres terrenys equivalents fora de l'àmbit de la pròpia actuació o el pagament del cost d'execució d'infraestructures públiques addicionals. Utilitzant els criteris establits per l'Ajuntament i que apareixen reflectits en l'informe emés per la Comissió Municipal de Govern amb data 23 d'octubre de 2002, obtindríem que la monetarització de les cessions corresponents ascendiria a la quantitat de 2.071.818,82 euros.  
Tercer  
De conformitat amb el que disposa l'article 20.4 de la Llei 4/1992, de 5 de juny, de la Generalitat, de sòl no urbanitzable, es concedeix un termini de 20 dies perquè els propietaris que van subscriure l'al·legació presentada amb data 29 d'agost de 2007 per Mercedes García Ruiz i unes altres 18 persones més, sol·licitant la derivació a favor seu de la condició d'urbanitzador, aporten la documentació que acredite que tenen la titularitat de més del 60% de la superfície de sòl inclosa en l'àmbit de l'actuació, tal com es desprén de les dades obtingudes del Cadastre. També s'han adherit a aquesta sol·licitud de derivació, els propietaris José Juan Bonet Durá i María Rosa Baeza Agulló. Així mateix, i en aquest termini, han de justificar la personalitat jurídica i la capacitat jurídica suficient per a assumir i garantir tots els compromisos, càrregues i condicions imposats per l'acord aprovatori de la iniciativa seleccionada, en els termes recollits en aquesta. Durant aquest termini, l'aprovació de la iniciativa tindrà caràcter provisional en el que afecta el promotor seleccionat. Si el propietari no exerceix el seu dret en el termini i la forma indicats, esdevindrà definitiva la selecció del promotor de la iniciativa aprovada a favor de qui originàriament la va formular. De conformitat amb el que disposa l'article 33 de la Llei 30/1992, de 26 de novembre, de règim jurídic de les administracions públiques i del procediment administratiu comú, aquestes actuacions s'han d'efectuar amb la Sra. Mercedes García Ruiz, ja que no es va designar expressament cap representant o interessat, i aquesta és la que figura en primer terme en l'escrit que van presentar amb data 29 d'agost de 2007.  
El promotor, en el termini de vint dies comptadors des de la notificació d'aquest acord, ha d'acreditar la solvència econòmica i financera per qualsevol dels mitjans establits en l'article 122.1 de la Llei 16/2005, de 30 de desembre, de la Generalitat, urbanística valenciana (LUV). Igualment, ha d'acreditar la solvència tècnica i professional, en relació amb l'activitat turística, esportiva i terciària objecte de l'actuació, per qualsevol dels mitjans previstos en l'article 123.1 de la LUV. Aquesta exigència és igualment exigible, en idèntics termes, als propietaris que han instat la derivació.  
Quart  
Condicionar i vincular aquesta adjudicació i legitimació al fet que el promotor designat complisca i satisfaça, en la seua totalitat les obligacions i càrregues de naturalesa urbanística, com també els compromisos que ha assumit al llarg de la tramitació d'aquest procediment, que quedaran afectats -a favor de l'Ajuntament- per a sufragar actuacions urbanístiques públiques. L'incompliment o la no-satisfacció d'aquestes obligacions determinarà la caducitat d'aquesta adjudicació i, si és el cas, de la mateixa declaració d'interés comunitari que té com a objecte.  
En aquest sentit, tant el promotor designat com els propietaris que han instat la derivació, han de garantir -de qualsevol de les formes admeses en la legislació aplicable- la monetarització de les cessions exigibles a càrrec de l'actuació i quantificades en l'apartat segon d'aquest acord. Aquesta garantia ha de presentar-se davant de l'Ajuntament d'Alacant en el termini de 20 dies comptador de la notificació d'aquest acord i té caràcter independent de l'aval que, per import del 7% del cost total dels serveis i obres d'urbanització previstos, ha de formalitzar-se davant de l'Ajuntament amb caràcter previ a l'inici de les obres.  
Cinqué  
Igualment, el promotor/adjudicatari ha de garantir, davant de l'Ajuntament d'Alacant, la correcta i puntual execució de la implantació en què consisteix aquesta actuació integral per import d'almenys un 7% del cost total dels serveis i obres d'urbanització previstos. Aquesta garantia financera i personal de la promoció ha de prestar-se mitjançant aval, fiança o depòsit de valors, abans de l'inici de les obres.  
Sisé  
Tot canvi que es produïsca en la titularitat de la promoció de l'actuació integral requereix l'autorització prèvia del conseller de Medi Ambient, Aigua, Urbanisme i Habitatge.  
Seté  
L'acord d'adjudicació expressat en l'apartat segon i, sense perjudici del que disposa l'apartat tercer, caducarà si en el termini de sis mesos comptadors des de la publicació en el Diari Oficial de la Comunitat Valenciana, el promotor/adjudicatari no ha presentat davant de l'Ajuntament d'Alacant la documentació tècnica indispensable per a efectuar l'expropiació forçosa dels terrenys afectats per l'actuació. Amb caràcter simultani a la tramitació del projecte d'expropiació forçosa el promotor pot presentar el corresponent projecte d'urbanització.   
Una vegada aprovat l'expedient expropiatori disposarà d'un altre termini d'un any per a sol·licitar la preceptiva llicència urbanística municipal.   
El termini per a l'execució de l'actuació integral serà el que s'assenyale en la llicència municipal, amb un màxim de dos anys, el qual pot ser prorrogat per resolució del conseller de Medi Ambient, Aigua, Urbanisme i Habitatge.  
L'eventual declaració de caducitat de l'adjudicació l'emetrà, arribat el cas, el conseller de Medi Ambient, Aigua, Urbanisme i Habitatge, a qui aquest acord d'aprovació li confereix les facultats necessàries amb aquest fi, després de l'expedient previ instruït amb l'audiència de l'interessat i de l'Ajuntament d'Alacant. Aquesta declaració, si es produeix, determinarà la suspensió temporal de la declaració d'interés comunitari d'aquesta actuació integral fins que el Consell resolga una nova adjudicació d'aquesta o la suspensió definitiva.  
A més de l'esmentada llicència urbanística municipal, l'adjudicatari ha d'obtenir els permisos, llicències i autoritzacions que siguen necessàries per al lícit exercici de l'activitat.  
Vuité  
El desenvolupament de l'actuació integral s'ha d'ajustar al projecte presentat pel promotor-adjudicatari, amb la documentació complementària aportada durant la tramitació de l'expedient, respectant les condicions fixades per les distintes administracions que han participat en el procediment, en especial les indicades en la declaració d'impacte ambiental i les que a continuació es transcriuen:  
1. D'acord amb l'informe de l'Àrea de Planificació del Territori i el Litoral de la Direcció General d'Ordenació del Territori de la Conselleria de Medi Ambient, Aigua, Urbanisme i Habitatge, de 19 de desembre de 2008, la zona que s'ha d'edificar corresponent al complex turístic ha de situar-se fora de l'àrea d'inundació corresponent al període de retorn de 500 anys, o el que és el mateix, fora, amb tota seguretat, de cap dels riscos previstos en el PATRICOVA.  
2. D'acord amb l'informe del cap de l'Oficina de Planificació Hidrològica de la Confederació Hidrogràfica del Xúquer, de 24 d'abril de 2007, la concessió d'aprofitament d'aigües residuals depurades queda supeditada a l'autorització prèvia d'abocament de les aigües que es pretén utilitzar.  
D'altra banda, ha de realitzar un pla d'emergència que assegure la impossibilitat de subministrar aigua residual sense tractar o inadequadament tractada a la zona d'utilització.  
3. D'acord amb el que disposa l'informe emés per Turisme, l'allotjament turístic projectat previsiblement ha de ser conforme amb el Decret 30/1993, de 8 de març, del Consell, pel qual s'aprova el Reglament d'apartaments turístics, vil·les, xalets, bungalous i semblants de la Comunitat Valenciana, sempre que la destinació efectiva siga el trànsit turístic i no el mer ús residencial, condició aquesta a la qual ha de subjectar-se la declaració d'interés comunitari, en els termes de l'article 38.2 de la Llei de sòl no urbanitzable.   
4. De conformitat amb el que disposa l'informe emés per la Direcció General de Carreteres del Ministeri de Foment, amb data 7 de febrer de 2005, s'han de complir les prescripcions següents:  
a) El promotor ha d'executar la totalitat de la glorieta proposada i les connexions d'aquesta, i assumir, per complet, tots els costos que s'en deriven.  
b) Prèviament a l'execució de les obres ha d'aportar-se, perquè s'autoritze, un projecte en què es justifique la compatibilitat tècnica de l'actuació amb les obres previstes per aquest Ministeri.  
c) Igualment, prèviament a l'execució de les obres el promotor ha d'acreditar la disponibilitat dels terrenys afectats, com també la conformitat dels titulars de béns i drets afectats i dels usuaris del camí el traçat del qual es modifica.  
Aquestes condicions han de prevaldre i han de ser assumides tant en els projectes d'obres que desenvolupen aquesta sol·licitud com en el posterior manteniment i explotació de la instal·lació.  
Nové  
Tenint en compte que en l'expedient consta un informe emés pel Servei de Planejament i Gestió de l'Ajuntament d'Alacant l'1 d'agost de 2008, en què s'assenyala un sostre màxim edificable per a l'actuació d'El Plantío de 22.775,5 m² sostre, s'acorda així mateix aprovar l'augment en 8.000 m² sostre del sostre edificable que va ser aprovat per aquella actuació (14.500 m²), de tal manera que puguen arribar a esgotar els 22.500 m² de sostre màxim edificable que el promotor sol·licita expressament en el projecte tècnic presentat.  
Desé  
Finalment, s'ha de presentar davant de l'Ajuntament d'Alacant i obtenir pronunciament favorable de l'estudi d'integració paisatgística, basant-se en el que disposen els articles 48.4, 52 i 58.2 del Decret 120/2006, d'11 d'agost, del Consell, pel qual s'aprova el Reglament de paisatge de la Comunitat Valenciana.  
Onzé  
En la tramitació de l'expedient d'expropiació ha de tenir-se en consideració que l'àmbit de l'actuació apareix travessat per un camí de titularitat municipal, segons les dades obtinguts del Cadastre, parcel·la 9001, amb una superfície de 6.749 m², i referència cadastral 01781E569547852463WH.   
Contra aquest acord, que posa fi a la via administrativa, es pot interposar recurs potestatiu de reposició davant del Consell, en el termini d'un mes comptador des de l'endemà de la notificació o publicació d'aquest acord en el Diari Oficial de la Comunitat Valenciana, d'acord amb el que estableixen els articles 116.1 i 117.1 de la Llei 30/1992, de 26 de novembre, de règim jurídic de les administracions públiques i del procediment administratiu comú, en la redacció donada per la Llei 4/1999, de 13 de gener, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació o publicació d'aquest acord en el Diari Oficial de la Comunitat Valenciana, de conformitat amb el que disposen els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que puga exercir-se qualsevol altre recurs que es crega oportú.  
Valencia, 7 de maig de 2010  
El vicepresident primer i secretari del Consell,  
VICENTE RAMBLA MOMPLET